text:
Den un post anterior nos a papia tokante di e periodo di prueba . Nos a papia tokante di e punto ku e periodo di prueba mester ta mes largu pa tur dos partido. Violashon di e regla aki tin komo konsekuensha ku e periodo di prueba ta inbálido. Tambe nos a menshoná anteriormente ku e periodo di prueba por ta un máksimo di dos luna. Violashon atrobe kemen nulidat. Esaki ta e doktrina di e “periodo di prueba di heru” (ijzeren proeftijd), kual ta impliká ku e reglanan aki ta determiná i ku no tin eksepshon.
Awor nos ta bai wak mas den detaje algun aspekto di e periodo di prueba aki.
Nos a bisa ku por terminá e kontrato di un dia pa otro sin duna motibu. Esaki tin un ‘pero’: si e trahadó pidi pa e motibu, e dunadó di trabou mester dun’é. Sin embargo, nos a mira den otro post anterior ku no por terminá e kontrato den e periodo aki pa kualke motibu. Terminashon no ta posibel pa motibunan diskriminatorio, pa motibu ku e trahadó ta malu òf na estado. Por ehèmpel, partidonan a firma un kontrato den kual e periodo di prueba ta dos luna. Den e promé luna i mei e trahadó a funshoná ekselentemente i e dunadó di trabou no tin niun keho. Un siman prome ku e periodo di prueba kaba, e trahadó ta bisa su dunadó di trabou ku e ta na estado i e dunadó di trabou ta terminá e kontrato imediatamente. En efekto e ta den periodo di prueba ahinda, pero komo e motibu di terminsahon ta e embaraso, e trahadó por refutá esaki. Konklushon: no por malusá e periodo di prueba!
Otro punto di atenshon ta e máksimo di dos luna. E funshon di e periodo di prueba ta pa duna e partidonan e oportunidat pa wak si en berdat nan por traha ku otro. Esaki ta enserá ku si e dunadó di trabou tabatin e oportunidat kaba pa verifiká si e trahadó ta apto pa hasi e trabou, no ta posibel pa kombení un periodo di prueba mas. E regla aki no konosé eksepshon. Pues mester tene kuenta ku algun situashon, por ehèmpel si e empleado a jega di traha pa e dunadó di trabou via agensia di trabou (uitzendburo) i e ta bin hasi mesun trabou (awor no via agensia pero direktamente pa e kompanía). Den kaso aki no por palabrá un periodo di prueba nobo, pues e dunadó di trabou ya tatin e oportunidat pa wak si e trahadó ta apto pa e trabou. Un periodo di prueba nobo ta posibel den kaso ku e trahadó bai traha den otro funshon, den kual e mester di otro abilidat. Estriktamente mirá, si e empleado via agensia a traha e mesun trabou serka otro kompanía i despues ta bin traha serka bo den un funshon similar, tambe ta konta ku no por kumbiní un periodo di prueba nobo. Sin embargo, por rasoná ku e trahadó awor mester traha ku otro kliente i den otro situashon i pues e mester di otro abilidatnan, den kual kaso un periodó di prueba nobo sí ta posibel atrobe. Pues e resultado den e situashon aki no ta definitivo i mester ser determiná a base di e kaso spesífiko.
Tene kuenta ku si un kompanía ta ser tumá over dor di otro kompanía, e dunadó ti trabou nobo no por kumbiní un periodo di prueba nobo ku e trahadornan ku a keda den e kompanía bieu (si nan ta keda hasi mesun trabou). E periodo di prueba ey lo ta inbálido.
Bo tin kualke pregunta relashoná ku esaki òf otro tópiko laboral? Tuma kontakto ku nos via email info@justacuracao.com òf jama nos na 675-0610. E promé sita ta grátis i sin kompromiso!


c: text/html

text:
Lider di Partido di Pueblo Aruba (AVP):
Den sesion cu sector social a identifica enseñansa como factor clave y for di nan tambe nos lo scucha pa prepara y recupera miho
ORANJESTAD – Mr. Mike Eman a keda hopi gradici cu sector social cu, cu tur debocion, a duna nan tempo y aporte na presenta loke nan ta mira como reto pa nos pais, ademas di loke den nan trabou diario ta haci pa trece alivio den nos comunidad. AVP a sinta cu representantenan di Fundacion Pa Nos Comunidad, Wit Gele Kruis, Departamento di Asuntonan Economico, Iglesia Catolico, Fundacion Pa Hende Muhe Den Dificultad y Restoration Outreach recientemente. “E reto cu cada un di e organisacionnan aki, y otronan mas riba nos isla ta enfrenta awendia ta haci e trabou cu nos tin cu haci pa elabora un plan di recuperacion, ta un trabou hopi intensivo cu mester haci cu un dedicacion di scucha hopi bon pa por brinda e instrumentonan di maneho cu nan tin mes.”
Segun Eman, eynan ta caminda e informacion cu AVP a haya ta importante; pa e proceso pa scucha, pensa y traduci tur e pensamentonan den plannan cu nos por ehecuta rapido ora nan wordo yama pa haci. Esey naturalmente ta den man di nos pueblo, pero AVP ta sinti cu nan mester ta prepara pa ora nan pidi comunidad confiansa, cu nan tin e hende y e plannan pa ehecuta e deseo y necesidad di comunidad. “Pesey nos a tuma e proceso aki na serio; pa prepara nos hendenan cu ta bin cu nos. Cada un dia nan ta recoge ideanan pa por forma nan mes, pa mañan por ta sirbidor di pueblo; y como organisacion, pa traha e miho plan pa Aruba recupera y recupera miho.”
Durante e sesion a sali na cla cu un sector hopi importante pa esaki, ta esun di enseñansa. Un bes cu educa nos hobennan pa crece den un profesion of ofisihi, hopi bes ta evitanan di cay den pobresa. Mescos cu un adulto trahando caba, pero cu ta haya chens di specialisa o siña algo nobo. Pesey Life Long Learning ta bira central den e plan cu AVP ta bay presenta Den sesion anterior, ya caba e partido a papia esaki cu sector comercial. Aunke ta combenci cu na e momentonan aki empresanan di Aruba mester di un empuhe di incentivonan pa recupera, tambe kier haci un acuerdo cu un bes cu nos tur yuda e economia di Aruba crece atrobe, ta bay percura cu empleadonan ta haya nan parti husto di e progreso di cada empresa, hotel y instituto comercial na Aruba. “Bo ta mira cu hopi hende durante añanan no semper a progresa hunto cu e liña di economia,” Eman a bisa.
Ta comunidad ta inverti tambe den turismo, comunidad ta traha e producto. Gabinete Mike Eman a inverti hopi pa crea un Aruba mas bunita, mas organisa, pero ta placa di comunidad a usa y e empleadonan a traha duro tambe pa e industria tin e nomber di ‘one happy island.’ Ora e crece, e meste crece tambe cu reparticion husto. Pa AVP esaki ta temanan hopi fundamental pa discuti awo y no ora cu ya cosnan ta bek na unda nan tabata. “Esaki ta e momento cu nos ta sinta na mesa cu tur partner social y bisa: ‘Si Aruba atrobe ta bay inverti como gobierno di tuma riesgo y duna garantia pa cierto cosnan tuma lugar, of nos ta yuda cu inversionnan pa mehora e producto, ban percura tambe cu tur hende por progresa;,” e lider politico a indica.
Educacion ta hunga un rol hopi esencial den esey paso hendenan mester ta bon prepara pa haya e miho oportunidad cu economia di Aruba ta bay ofrece den e futuronobo ey. Educacion ta e tema principal di e siguiente sesion di brainstorming cu AVP ta organisa y cu ta tuma lugar e siman aki.

robotstxt: allowed

filter: keep


text:
Minister Xiomara Ruiz-Maduro: Pa falta di tino Fraccion di AVP ta bandona Sala di Parlamento
ORANJESTAD – Awe Fraccion di AVP a bandona Sala di Parlamento pasobra nan no a haya e comentario di CAFT riba e cifranan di e dos kwartaal di Gobierno di Aruba. CAFT a haya e cifranan parew cu Parlamento di Aruba y no ta cla ainda cu nan rapport. Ma esaki no ta kita afor e responsabilidad propio di cada Parlamentario pa lesa e informacion brinda pa Gobierno den e ‘Uitvoeringsrapportage’ (URK) pa di dos kwartaal. Pakiko mester warda un otro organo pa ‘kauw voor’ un opinion promer cu Parlamento of Fraccion di AVP mes por forma un opinion? Acaso Fraccion di AVP mes no ta compronde e rapport y mester otro hende pa haci e trabou di control pa nan?
Ta bon pa tene na cuenta cu CAFT ta tira bista riba e buki di Gobierno, e ‘huishouden,’ siendo cu Fondo Monetario Internacional (IMF) y companianan di rating Standard and Poor’s (S&P) y Fitch ta tira un bista hopi mas amplio riba full e sistema financiero y economico di nos Pais. Awor si bo tin riba mesa rapportnan positivo di S&P y IMF ta dicon bo ta nenga di atende un reunion importante djies pasobra falta un rapport di CAFT? Acaso Fraccion di AVP no ta compronde e rapportnan positivo di S&P y IMF?
Na mi parecer sea Fraccion di AVP no kier trata cu e berdad di Aruba su situacion financiero y economico, of nan tin berguensa di nan fayonan, of simplemente nan no tin tino pa atende cu e informacion positivo pa Aruba na un manera responsabel y ta prefera pa crea un ‘non-issue’ pa bandona un reunion importante na bienestar di Pais Aruba.


text:
Historia
Historia di SVB
Sociale Verzekeringsbank (SVb) a wordo funda na 1960 pa administra e ley di pensioen di biehez (AOV). Na 1965 e tareanan di SVb a wordo expandi cu e introduccion di e ley di pensioen general pa viuda y huerfano (AWW). Na 1966 un otro tarea adicional a bin pa SVb ora di introduci e ley di seguro di malesa (ZV) y accidente di trabao (OV). Finalmente pa 1983 a keda institui un fondo di cesantia pa garantiza e compensacion di trahado den caso di retiro involuntario.
SVb como institucion independiente na Aruba:
Durante cu Aruba tabata forma parti di Antiyas SVb na Aruba SVb tabata un filial administrativo mientras cu gerencia y maneho tabata tuma lugar na Corsou. Desde e Status Aparte SVb a para riba su mes y a desaroya den un institucion clave den nos red di proteccion social. Cu inversionnan den su recursonan humano y su experiencia acumula durante e periodo di crisis y boom economico y tambe di cantidad di poblacion, SVB awe ta un institucion cu ta lora independiente, cu un maneho corporativo eficiente, un servicio atento y cu un gran sentido di responsabilidad.
Cambionan den ley pa mehora su funcionamento
Pa mehora su producto pa comunidad, SVb a y ta sigui promociona varios cambio den ley pa dun’e e instrumentonan legal necesario pa yega na un posicion financiero solido di nos systema di proteccion social.


text: Diamars mainta a un persona a core yega na warda di polis na Oranjestad y a declara cu nan lo a caba di maltrata un persona cu un bate di baseball ey cerca di warda mes dilanti ex-Bonbini Bazaar den Caya G.F. “Betico” Croes, mesora a manda 2 polis na pia mes na e sitio. Na yegada di e polisnan nan a nota masha hopi sanger mes benta rond riba vloer y compronde cu aki lo no ta trata di un maltrato pero un incidente unda un persona lo a cay riba un stupi y a kap su cabez. Su cabez tabata sangra profusamente y a solicita presencia di ambulans pa bin atende cu e victima. Na yegada di e personal di ambulans nan a atende e victima pero e no tabata desea di bay hospital.


text:
BESTUURSKANTOOR A WORDO BENDICIONA PA PASTOOR ANDRES MACOVIEC
Dia despues di huramentacion di Ministernan pa GabineteWever-Croes II, a haya bishita di Pastoor Andres Macoviec pa duna bendicion na cada Minister y Bestuurskantoor engeneral.
Esaki den tur sentido tabata un dia bendiciona pa Gabinete Wever-Croes II siendo e prome dia di trabou oficialdi Gabinete Wever-Croes II. Prome cu mandatarionan a drentaden nan respectivo oficinanan den Bestuurskantoor, nan a haya bendicion di Pastoor Andres Macoviec dilanti di e edificio pa ricibi tambe e bendicion y guia di Dios pa nan cumpli cu nan trabou debidamente y pone Aruba na promeluga.
Hunto cu Pastoor Andres Macoviec, e mandatarionan a drentaBestuurskantoor. Henter e edificio y cada oficina y espacio a wordo bendiciona mientras Pastoor tabata resa pa e bienestar y proteccion di Gobierno y pueblo di Aruba.
Pastoor Andres Macoviec a desea Gabinete Wever-Croes II hopi sabiduria, elocuencia y comprendemento spiritual pa goberna nos pais y forsa pa enfrenta tur cos cu hopi pasenshi. Pastoor a encurasha e ministernan pa keda uni pa asina huntotuma e miho decisionnan pa miho desaroyo di nos pais.


text:
Tur siman nos ta publica e resultadonan di un poll riba un ponencia hunto cu un splicacion neutral di e topico.
Pa hopi aña caba, Aruba conoce loke ta yama e ‘canasta basico’, cu ta un lista di producto basico cu tin un prijs maximo fiha pa ministro encarga cu Asunto Economico. Esaki cu e meta cu tur consumidor, specialmente esunnan cu entrada modera, tin acceso na cierto producto basico na un prijs rasonabel.
Productonan di e canasta basico ta aroz, azeta dushi, margarina, manteca, cuminda pa baby, lechi en polvo, lechi di koffie, sucu, salo, koffie (instantaneo), te, hariña blanco y hariña di maishi. Tambe pan blanco (kipashi) y webo di galiña. Departamento di Asunto Economico ta responsabel pa eherce control den supermercado y minimarketnan. Ningun di e productonan aki por bende pa un prijs mas halto cu ley ta stipula. Esey ta inclui tambe BBO y BAZV, cu ta inclui den e prijs maximo caba. Problema ta cu den practica hende no tin na memoria henter e lista cu ta cay bao di e areglo aki. Bo ta yega na caha y ta posibel cu ta conta e productonan aki hunto cu e otro articulonan cu bo a cumpra, y ta cobra BBO/BAZV riba e suma total. Anto bo ta pagando dos biaha BBO/BAZV riba bo compra di producto cu ta parti di canasta basico.
Pregunta: bo ta di acuerdo cu mester bin un obligacion pa tur punto di benta di e productonan, manera supermercado y minimarket, tin na cada caha e lista di producto di canasta basico, cu mencion corecto di nan prijs?
Nota: na Curaçao tin un canasta basico hopi mas amplio cu esun di Aruba. Tambe e ta inclui un lista di 10 tipo di berdura fresco y 10 tipo di fruta fresco cu tambe conoce prijs fiho.


text:
Drs. Mervin Wyatt-Ras durante conferencia di prensa di fraccion di AVP a trece padilanti cu e gobierno aki, en especial e minister di Salubridad, no tin curason ni compasion cu patientnan. E Parlamentario ta expresa esaki a base di e hecho cu Parlamento a ricibi un Landsbesluit (LB) dia 16 di oktober 2020 cu ta ensera un medida pa loke ta trata e lista positivo di remedinan cu patientnan tin derecho riba dje actualmente. Gobierno ta manda e LB aki y e mester keda na Parlamento pa 2 siman. Despues di 2 siman e LB aki ta bira legal. Wyatt-Ras ta haya esaki un falta di respet pa nos hendenan. Ya caba diferente medida a ser tuma. P.e. a bin medida riba transporte di patientnan cu ta tuma dyalise, medida riba rancamanto y yenamento di djente, medida riba diferente “zorgverleners” of dunadornan di cuido y awor e medida aki riba otorgamento di medicina. Nos patientnan no merece e trato aki di minister di salubridad sin cu e ta consulta cu nos. Pa loke ta trata e landsbesluit aki pa tuma medida ariba nos cuidadanonan si no ta ser poni ariba agenda pa reunion mientras cu pa saca minister Lopez-Tromp mesora a yama reunion pa trata e LB al respecto.
E medida aki ta touch hopi hende, patientnan y netamente esnan cu tin un entrada abou. Awor aki cu nos ta den un pandemia cu nos hendenan tin cu biba sea di un entrada abou di FASE, un loonsubsidie of un pakete di cuminda, awor aki e medida aki ta bai dal nos hendenan hopi duro. Minister ta indica cu e ta sigui cu locual ta e palabracionnan y condicionnan di Hulanda y sigur esaki ta un di e palabracionnan cu gobierno aki sin curason ni compasion a haci cu Hulanda. E medida aki lo bai afecta nos hendenan net na e momentonan aki cu nos ta den un pandemia, net e momento aki cu cuido mester haya mas atencion y cu otro paisnan ta duna mas ayudo financiero y mas atencion na e area di cuido medico, anto net awor aki ta bai corta den cuido medico y nos hendenan. Mervin Wyatt-Ras ta haya esaki un situacion inacceptable. E ta spera cu Presidente di Parlamento mescos cu ela core pasa un LB pa retira un minister e por core yama un reunion, esta un reunion di Comision Central, pa Staten por duna su “gevoelens” y impedi e medida aki den curason di nos pueblo. E mester por yama e reunion pa defende nos pueblo cu ta pasando den tempo dificil. Segun Raad van Advies ta indica e Adviescommissie Geneesmiddelenlijst Aruba (AGA) a haci un exercitie unda e sistematica di cuido di Hulanda a ser usa como punto di salida. Segun cu Raad van Advies ta indica e LB ta basa ariba experencia di Hulanda, mientras Hulanda ta un pais rico, un pais cu tin hopi recurso, hopi medionan financiero, tambe hopi ayudo ‘in place” y tin mas placa den cartera. Den e caso aki no por compara Aruba cu Hulanda. Raad van Advies tambe a duna su conseho al respecto. Nos tin tur esaki. Pero no a yama niun reunion. Ta tuma medida y niun musca no ta bula.
Segun minister lo spaar 3.5 miyon florin den prome fase y 2.5 miyon den segundo fase.Ta trata di remedinan y liquido riba diferente area di curpa y enfermedad: halamento di rosea, tosamento y griep, dermatologia, curason, stoma, tripa, problema cu zuur, skelet, weso, hormona y sistema nervioso. Diferente di e remedinan lo no aparece mas riba e lista positivo y e patient lo mester paga pa nan. Parlamentarionan di coalicion ta permiti esaki. Lamentable cu ni un musca no a bula.


text:
WILLEMSTAD — Djaluna último, funshonario di GGD huntu ku personal di FDDK, a tuma muestra di e awa di Pisina Enith Brigitha pa por hasi tèst despues di a hasi limpiesa na e pisina; esaki, despues ku algun antisosial a vandalisá nos pisina.
Djaweps 15 di yüni mainta a drenta e bon notisia ku e resultado ta perfekto i konsekuentemente, for di djaweps mèrdia a reanudá tur aktividat bèk na e pisina.
FDDK ta gradisí su personal, CUROIL i tur demas persona ku di un òf otro manera a yuda pa Pisina Enith Birgitha por ta operashonal bèk den menos tempu posibel.


text:
ORANJESTAD, Aruba – 30 December, 2015: Aruparking pa medio di e comunicado aki kier a informa Aruba completo cu dia 31 December 2015 lo ta e ultimo dia cu lo tin Free Parking pa e anja aki. Alavez nos kier a anuncia cu dia 1 y 2 di Januari tambe lo tin Free Parking den centro di ciudad en concecion cu e dianan di fiesta venidero. Nos ta spera cu tur hende por tuma bon nota di esaki y tambe kier a splika un biaha mas cu nos machine nan lo traha normaal, mirando cu cualkier persona bai pa tira plaka den e machine nan , esaki lo tume normaal y saka un recibo. Pa e motibo aki nos kier pa tur hende ta bon na altura cu lo tin Free parking e dianan venidero pa nan no mester bai tira plaka sin cu mester den nos parkeermeters nan.
Aruparking kier a avisa tambe cu nos oficina lo sera dia 31 December 2015 pa 11:30 am y tambe lo ta sera dia 2 Januari 2016. Nos oficina lo ta habri atrobe riba dialuna 4 Januari 2016 manera custumber.
Tambe Aruparking kier a tuma e oportunidad aki pa desea Aruba completo un aña 2016 cu hopi dicha y prosperidad y cu tur boso deseonan wordo cumpli. Esaki ta deseonan di Gerencia, staff y personal di Aruparking.


text:
KLM lo bay aumenta nan operacion cu 15 vuelonan adicional. Esaki lo sosode durante e temporada di high season entre 15 di december 2021 cu 14 di januari 2022.
KLM ta un socio importante pa turismo di Aruba, ya cu ta percura pa e transporte di un gran cantidad di bishitante for di e mercado Europeo en general.
Lo realisa e vuelonan cu un avion tipo A330-200 cu capacidad pa 268 pasahero. Cu esaki KLM a aumenta nan capacidad pa Aruba cu 4020 pasahero extra den high season. Pa Aruba, esaki ta nifica e potencial pa un crecemento adicional den turistanan Europeo atrabes di diferente conexion via Hulanda.
Ya caba e diferente ekiponan di trabou tanto na Aruba como na e oficinanan di turismo di Aruba na Europa a cuminsa informa agencianan di biahe, operador di tours y otronan di e posibilidad awo mas amplio pa yega Aruba, specialmente den e luna friu di winter na Europa
Tambe riba 20 di november binidero lo tin e vuelo inaugural di Frontier Airlines cu lo ta un vuelo directo for di Miami. Pa asina sigui diversifica nos turismo den e parti Mericano tambe cu ta esun di mas importante pa Aruba.
Minister Oduber a menciona cu segun e proyeccionnan e aña aki su high season ta premira di surpasa esun di 2019 cu tabata aña sumamente existoso den turismo. Segun e mandatario e ta premira un high season sumamento positivo pa e turismo di Aruba.


text:
REUNION GRUPO DI TRABOU DI CCVV
Willemstad – Awe, djaweps dia 23 di ougùstùs 2018, komishon sentral di sindikatonan (CCvV) a reuní den un grupo di trabou pa prepará un proposishon pa un struktura salarial, un sistema di kompensashon i un sistema di indeksashon nobo.
Esaki den kuadro di e preparashonnan nesesario pa trabounan ku, manera palabrá anteriormente den seno di CGOA, lo mester bai tuma lugá den un grupo di trabou ofisial di CGOA konforme artíkulo 7 di e ordenansa “Landsverordening Georganiseerd Overleg in Ambtenarenzaken”.
Den e kuadro aki por wak e palabrashonnan manera ankrá den e siguiente konvenionan:
Convenant inzake aanpassing van de salarissen aan de stijging van de levensonderhoudskosten(indexering)
Convenant inzake salarisstructuur, beoordeling en loontreden
Riba e potrèt por mira miembronan di e grupo di trabou di CCvV den deliberashon ku otro.


text:
Awe 25 September durante e Sustainable Development Summit na New York, United Nations ta lansa e agenda nobo di pa un Desaroyo Sostenibel y Duradero. E agenda titula “Transforming Our World: the 2030 agenda for Sustainable Development” ta e programa cu lo defini e Sustainable Development Goals (SDG) pa e siguinte 15 añanan.
Actualmente tin reunionan tumando lugar durante e UN general Assembly na unda miembronan y sociedadnan ta duna aporte y sosten na e agenda nobo aki. E agenda aki ta uno na unda hende ta keda punto central, universal, den transformacion y uno integral. E ta un call-for-action pa tur pais y pa tur hende na mundo pa den transcurso di e siguiente 15 aña den 5 area di sumo importancia esta hende, planeta, prosperidad, paz y partnership.
Di e 17 goalnan proponi como SDG’s, ta importante pa menciona cu Directie Natuur en Milieu (DNM) como e directie cu ta atende cu maneho di Naturalesa y Medio Ambiente ta pone emphasis ariba e goalnan den e area menciona cual ta clasifica como e siguientenan:
#12 Consumo y production responsabel di recursonan
#13 Climate Action pa combati climate change y su impactonan
#14 Conservacion di e bida marino den forma sostenibel
#15 Proteha, restaura y promove uso sostenibel di e ecosystema terrestre
Como e parti di trabownan di DNM pa communica y concientisa pueblo ariba e temanan akiriba menciona. Ta importante pa menciona cu den e siguiente dianan lo trece dilanti splicacion mas amplio di e 4 goalnan como parti di e 17 goalnan proponi pa United Nations. Nos kier pone enfasis cu riba medionan social DNM su pagina di Facebook y Twitter lo trece den un forma uniforme cu UN e propagandanan perteneciente na e Sustainable Development goalsnan pa asina Aruba sera conoci cu esakinan y asina por implementa cambionan necesario pa hiba un bida mihor pa un y tur.


text:
Den un edicion anterior Directie Natuur en Milieu (DNM) a elabora ariba e rol di abehanan relaciona cu produccion di fruta y berdura. DNM e biaha aki ta recorda un y tur ariba Dia Internacional di Abeha cu a celebra dia 20 di mei ultimo.
Kico tur nos por haci pa preservacion di e especie aki na Aruba? Ken ta esun responsabel pa poliniza mayoria mata y flor? Kico ta su contribucion? Diferente sorto di bestia ta poliniza matanan y flornan pero e Abeha ta esun di mas importante. E populacion di abeha ta contribui cu 80% di produccion di nos cumindanan den un manera of otro. Abeha no solamente tin e funcion di poliniza flornan, pero tambe e produccion di honing. Lamentablemente, tin diferente factornan cu ta conduci na e reduccion di e cantidad di abehanan. Entre otro: uzo di quimiconan uza pa combati insectonan indesea pa hende, bacterianan, parasitonan, matanan cu flor cu a disparse y awendia tin menos door di rosamento ta cabando cu abehanan.Nos ta haci un yamada riba companianan encarga cu pesticida pa en bes di deshaci di casnan di abeha, resacata y realoca e casnan di abeha. Por haci uzo di otro tipo di pesticidanan mas biologico y/of natural. Di e manera aki nos por proteha e poblacion di abeha cu ta yuda produci mayoria fruta y berdura. Por yama un Imker, esaki ta un hende cu ta cuida abehanan. E personan aki ta tene nan mes ocupa cu e produccion di honing di e abehanan y hopi biaha ta yama nan pa bin salba un cas di abeha. Tin programanan di preservacion manera “Adopt-a-beehive” di Cunucu Mondi Fierno na unda cu nan ta haci un yamada na famianan cu ta desea pone nan tereno disponibel pa realoca casnan di abeha ora ta necesario. DNM ta felicita tur Imker y tur cu ta reconoce e importancia di Abehanan ariba dia Internacional di Abeha.
Bon pa sa: “1 Abeha mester bishita 4 million flor pa produci 1 kilo di honing”


text:
Bushiri – Dialuna anochi den careda di 10’or unidadnan di rescate manera polis, brandweer y ambulance a bay Bushiri.
Prome informacion a bisa cu un accidente serio a sosode den e bocht na Bushiri y cu e auto lo a pega candela. Pero despues a haya informacion cu esey no ta e caso.
Na yegada di e unidadnan, nan ta topa cu un Nissan Teana completamente destrui parti dilanti.
Ta mustra cu e chauffeur pa un of otro motibo a perde control den e bocht y bay dal contra un troncon di un mata di kwihi.
Den e impacto e chauffeur ta haya golpi serio na cabes, caminda cu a pidi ambulance cu urgencia. Cu asistencia di brandweer, personal di ambulance a saca e chauffeur di e auto y transporte cu urgencia pa hospitaal.


text:
E weekend aki lo organisa 2 dia nacional di vacunacion
ORANJESTAD – Minister di salubridad Publico Sr. Dangui Oduber ta anuncia cu den cuadro di nos Campaña Nacional di Vacunacion, diasabra y diadomingo awo dia 24 y 25 di april, Aruba lo realisa su prome VACUNATHON! E Vacunathon ta unicamente pa aplicacion di e prome dosis di e vacuna.
E meta di e dos dianan aki ta pa logra vacuna 10 mil ciudadanocontra COVID-19. Vacunacion ta un acto di solidaridad y reponsabilidad conhunto. Niun hende por keda atras! Tur persona mester wordo proteha, sea door di tuma e vacuna nan mes of door di e comunidad ora di logra e inmunidad colectivo.
Mirando e desaroyo cu ta tumando lugar cu e virus di COVID-19 caminda a keda comproba cu e variantenan cu tin y principalmente e variante Britanico, ta afectando e personananmas jong. Gobierno a dicidi pa cambia e enfoke riba e grupo di 18 pa 60 aña mirando cu ya caba a vacuna mas di 60 % di esnanriba 60 aña. Pesey diasabra y diadomingo awo dia 24 y 25 di april ta haci un yamada na henter e comunidad y principalmenteesnan entre 18 y 60 aña pa bin na e localidad nan di prik pa vacuna.
E localidad nan di prik ta: Teresita Center na San Nicolas - Centro Libertador Betico Croes - Don Bosco Club na Noord of Ritz-Carlton hotel for di 9or am pa 4or pm 'NON STOP'.
Nos ta warda bo cu bo carchi di AZV!


text:
Futbol
CRKSV JONG COLOMBIA RUMBO NOBO
Dia 7 di desèmber 2016, durante di nan Reunion General, miembronan di CRKSV Jong Colombia a eligí un direktiva nobo. Ku e kambio aki, e direktiva nobo di Jong Colombia lo bai konsistí di un tim di hóben dinámiko, ku lo mester sòru pa prepará i guia e organisashon pa no solamente garantisá su kontinuidat i eksistensia den futuro, pero alabes pa posishoná e ekipo bèk komo e kampionnan di futbòl di Kòrsou manera nan tabata den pasado.
E direktiva nobo lo konsistí di e siguiente personanan:
– Fabi Constansia (Presidente);
– Dierseu Constancia (Vise Presidente);
– Charella Constansia (Sekretario);
– Wilmaro Zimmerman (Tesorero);
– Sigfried Constancia (Komisario).
CRSKV Jong Colombia no ta un ekipo deskonosí den nos komunidat. Ta trata di un klup di futbòl ku hopi trayektoria, ku na múltiple okashon a posishoná su mes tantu komo kampion di Kòrsou i kampion di Antia, i hasta a yega di sali kampion di Kòrsou i di Karibe den mesun aña. Ta bon konosí kon nos ekipo Jong Colombia tabata presentá Kòrsou ku hopi éksito den weganan internashonal. Diferente di nos mes a eksperensiá i selebrá e viktorianan aki huntu ku nos tata/tio/ruman/bisiña, ku tabata hungando den e gran ekipo di Jong Colombia.
Lamentablemente último añanan Jong Colombia ta pasando den algun kontratempu pa mantené su mes den primera divishon. Esaki a pone ku awe algun hóben di Boka Samí ke tuma e rienda di e klup, pa bai traha duru huntu ku tur saminero i fanátiko di Jong Colombia, pa trese e kambionan nesesario tantu pa adelanto komo promoshon di nan ekipo Jong Colombia pa primera divishon.
“Nos ta mira komo nos tarea pa denter di 2 aña bolbe hasi futbòl den Boka Samí atraktivo, aksesibel i alabes plasentero, pa asina mas persona por yega na e fasilidatnan di Jong Colombia na Boka Samí. Nos ke krea un union entre ekipo di Jong Colombia i nos komunidat, nos ke alsa nos futbòl na un nivel internashonal ku fanatikada ku ta traha un bon ambiente, pues un fiesta di kada wega”, Presidente nobo Fabi Constansia ta relatá.
Nos meta prinsipal ta pa manera ántes, futbòl tuma su ròl bèk den komunidat di Boka Samí kaminda nos ke guia e personanan pa nan saka lo máksimo for di e potensial ku nan tin. Nos lo bai involukrá i uní tur e personanan ku nan konosementu i duna nan e oportunidat pa bai dilanti den bida. Finalmente nos ke logra pa nos futbòl inspirá, motivá i aktivá henter nos komunidat komunidat di Boka Samí.
“Nos sa ku e reto aki ta un reto grandi i ku nos lo bai tin algun tempu difísil. No sa, ku nos lo no realisá tur esakinan den e promé aña. Nos lo konosé momentunan agradabel i tambe nos lo topa kontratempu. Pero apesar di esaki nos lo perseverá pa nos sigui traha pa adelanto di Jong Colombia i adelanto di futbòl den Boka Samí. Nos 5 persona di direktiva so lo no por hasi tur e trabou aki. Nos ta kontentu ku ya kaba nos por konta ku ayudo di diferente persona manera entre otro Cherrel Sirvania, Kimberly Ascencion, Andres Constansia, Sharnello Isenia, Erico Constancia, Gildo Constancia i Glin Cicilia. Meskos nos tin e diferente dirigente i trainernan saliente ku tur dia ta traha duru pa progreso di nos timnan i Klup. I pa no lubidá nos kompañeronan di bario di Boka Samí mes, ku semper ta dispuesto pa duna un man den kualke forma ku esaki por ta. Nos ta apresiá i gradisí kada un persona ku pa añanan largu, ku alma i kurason a yuda nos ekipo Jong Colombia!. Awor nos ta bai pa Jong Colombia Rumbo Nobo!”, Fabi Constansia a trese dilanti.
Relato: Cesar V. Rodriguez
**************LIKE COMMENT SHARE **************
#wdb #wegadibala #wdbsport


text:
RINCON – 30 di aprel último Boneiru a selebrá Dia di Rincon. Un fiesta kultural i folklóriko, kaminda e di dos siudat di Boneiru, i alabes esun di mas chikitu, Rincon, ta mustra ku e ta mas grandi ku ‘Playa’ manera e otro siudat, Kralendijk, yama den boka di pueblo.
E aña aki e fiesta tradishonal tin un toke spesial. Willem-Alexander i Máxima ta di bishita. Nan por a bini pasobra Aña di Rei for di e aña aki ta kai riba 27 di aprel i asina e pareha real tin ‘liber’ riba dia di Aña di Lareina bieu. Esaki no ta konta pa e habitantenan di Bonairu ku tin trabou. E kambio di fecha pa nan ta nifiká ku nan dia liber ta kai riba Aña di Rei i ku dia 30 di aprel mester traha normalmente.
E ámtenarnan ainda minister Ronald Plasterk di Relashonnan den Reino tabata dispuesto di duna nan un chèns, pero komersio mes mester a buska un solushon. Gobièrnu lokal a pensa di troka ku Dia di Reino riba 15 di desèmber, pero esei no ta un dia ofisial.
A pidi Plasterk ku a biaha e pareha real nan tras pa un solushon, ma no t’e ta trata ku esaki. Sí t’asina ku e lo sostené kada proposishon serio di parti di Boneiru. E ora ei ta posibel masha bon ku 27 di aprel ta muda bai bèk pa 30 di aprel. Anto den Reino Hulandes lo tin dos Dia di Rei.
Beter
Pasobra pa Bonerianunan mes e otro opshon, esta di kambia dia di Rincon pa 27 di aprel, no ta negoshabel. I esei tin di hasi ku promé di mei, ku tambe ta un dia liber ofishal den Karibe. Òf manera un di e selebradónan nan na fiesta ta splika: E dia ei nos mester drumi pa bini bei di tur e beternan.”
Outor Dick Drayer


text:
ORANJESTAD – Ku e fòrnu di kima sushi na e kaminda di tira sushi Parkietenbos gobièrnu arubano atrobe ta keda sin kumpli ku lei pa protehá hende i naturalesa. Tampoko no ta sigui un wisio resien ku wes a imponé. Ademas gobièrnu no ta transparente den e proseso, miéntras esaki ta un di e prioridatnan di gobièrnu di e gabinete (demishonario) Wever-Croes.
Asina a sali for di dokumento hudisial i reakshon riba pregunta di Ret Karibense na e instanshanan di gobièrnu konserní. Aki bou e konklushonnan di mas grandi:
Gobièrnu a pone e fòrnu di kima shushi ilegalmente, serka di bario kaminda hende ta biba
Na sèptèmber di 2019 gobièrnu gobièrnu ta pone e fòrnu di kima (incinerator) kima lodo di instalashon di purifiká riol, kadaver di bestia i shushi médiko. Pa no hasi esaki mas den airu liber, un situashon ku e minister di e tempu ei a indiká komo ‘peligroso i masha antihigiéniko’.
Pa e habitantenan den besindario esaki ta nifiká ku e fòrnu aki ta bini aserka den e bario, banda di e molèster di e lugá di tira shushi di shushi yen yen di Parkietenbos i esun mas chikí Seroe Teishi ku mester a aliviá Parkietenbios ku tabata yen yen, pero ku tambe ta kousa molèster. For di kuminsamentu nan tin miedu – mirando e historia di fayo di gobièrnu pa protehá nan salubridat i abitabilidat – ku e fòrnu aki ta bai trese mas doló di kabes.
Nan no tin nodi di warda muchu: diferente bia ta tèst e fasilidat i esaki ta kousa hopi molèster di holó stínki den bario. Habitante i tambe personal ku ta traha na e tiramentu di shushi, ta bisa ku e ta hasi nan malu. Riba 27 di yüli 2020 ministerio di Desaroyo Espasial, Infrastruktura i Medio Ambiente huntu ku e servisio di gobièrnu Dienst Openbare Werken (DOW) asta ta pidi koperashon di ‘tur hende den bario’ pa nan por tèst sinku dia. Segun nan esaki ta nesesario pa e ‘proseso di pèrmit di molèster manera ta stipulá den lei’.
Pero e Lei di Molèster (Hinderverordening) ta preskribí ku un instalashon (manera un fòrnu di kima shushi) ku por kousa molèster daño òf peliger pa e ambiente, for di promé ku instal’é mester tin un pèrmit asina. Ke men gobièrnu no solamente ta violá lei pa tèst, sino for di kuminsamentu ku e ponementu di e fòrnu.
No segun lei ni segun sentensia di wes
DOW ta e petishonario di e pèrmit di molèster ku te despues di lunanan largu ta athudiká riba 23 di desèmber 2020 i konsekuentemente ta publiká esaki te na mei di 2021. E kontesta di e pregunta pakiko nan a aktua kontra lei, nan ta laga pa direktor George Croes di Legislashon Direkto i Asuntunan Hurídiko. E ta bisa:
“Si a pone e fòrnu ilegalmente? Pa kuminsá un aktividat ku ta kai bou di e Lei di Molèster bo mester di un pèrmit di molèster, sí. Ke men bo por kuminsá instalá kaba, loke ta sosodé hopi den práktika. Pero bo no por lag’é kuminsá traha. I naturalmente bo ta kore e riesgo ku por rechasá e pèrmit.”
Sinembargo den artíkulo 1 di e Lei di Molèster ta pará kla ku e lantamentu pues instalashon ta prohibí kaba. Wes ademas a konfirmá esaki den e kaso ku habitante Anouk Balentina a entamá despues ku gobièrnu pues na yüli di aña pasá a kuminsá tèst ku e fòrnu di kima shushi ku a pone ilegalmente.
Tokante e tèstmentu tambe direktor Croes ta duna un kontesta ku no ta korekto:
‘Ku e tèstmentu gobièrnu a tuma un riesgo i señora Balentina tin derechi komo siudadano di bai wes, kende a dun’é rason ku no mag start, ku gobièrnu ni sikiera mag tèst e aparato te ora e pèrmit di molèster tei.”
Den e huisio di 21 di ougùstùs wes ta bisa bon kla ku, ku e instalashon mes gobièrnu ta aktuando ilegalmente ‘kontra entre otro (e famia) di Balentina’.
No tin notifikashon personal ni tampoko oudiensia
Croes tambe ta splika pakiko siudadano ku aña pasá a entregá opheshon kontra e pèrmit di molèster ei, no a haña notisia. Ta te na fin di mei nan a lesa den korant tokante esaki, miéntras a duna e pèrmit for di e aña anterior na desèmber:
“Mirando e kantidat grandi di opheshon a disidí pa hasi un anunsio via media. Normalmente kada persona ta haña un karta serka minister. Den e kaso aki tabatin kasi 80 persona.” Pero ora a sigui puntra ta parse ku no ta trata di 80 opheshon, sino di algun opheshon kaminda entre otro un entregadó a entregá un opheshon na nòmber di 70 otro. Croes ta atmití ku e puntonan di opheshon di e entregadó aki tabata meskos pa tur esnan ku a firma. Pero den lei no ta pará ku kada persona mester haña un karta i segun e ku e mensahe den korant a kumpli ku lei.
Tokante pakiko no a tende e hendenan aki den un seshon di korte, Croes ta bisa ku su direktiva no ta trata esaki. “E departamentonan envolví ta investigá e sitio segun e kehonan. Nan ta duna un konseho i por tende persona. Nos ta hiba esaki pa e desishon di minister.”
Pero sinembargo no a tende e siudadanonan ku a entregá opheshon, miéntras ku por ehèmpel den e kaso di e mulinanan na Urirama si a hasi esaki. Asina eksitosamente e siudadanonan a logra evitá ku ta pone e mulinanan di bientu. Un di e aktivistanan e tempu ei por lo demas tabata Evelyn Wever-Croes, promé minister (demishonario). Aktualmente pa kasualidat e ta responsabel pa DOW, e servisio ku ta trata e fòrnu di kima shushi, i tambe e maneho di shushi i medio ambiente.
Gobièrnu ta tiki transparente tokante pèrmit di molèster
Habitante Balentina aña pasá tambe a entregá un petishon LOB pa haña dokumento relevante mésora ku saka e pèrmit di molèster. Pero e no a logra. Grandi tabata su sorpresa tambe ora e promé minister den un konferensha di prensa na mei pa promé bia a divulgá públikamente ku a duna e pèrmit di molèster na desèmber kaba.
Direktor di legislashon George Croes ta rekonosé ku ‘e parti di prosedura aki no a bai bon’. “Ora e pèrmit tabata kla na desèmber nos a manda tur e dokumentonan pa e minister ku e konseho pa publiká esaki. Mi no sa pakiko esaki no a sosodé, kisas pa motibu di dianan di fiesta. Mi ta asumí ku ta un eror òf un omishon atministrativo. Ke men ora e publikashon a sali, ya, te den lat, ta bèrdat, mi mester atmití: esaki a dura muchu largu. Pero ya, mihó lat ku nunka. E ora ei nos mes a disidí di pone un anunsio den korant.”
Esaki pues a sosodé te na fin di mei di e aña aki. Miéntras ku Balentina ta indiká ku no ta pòrnada el a entregá e LOB (lei di publisidat) pa haña e dokumentonan mas lihé posibel. “Pasobra tin término pa por bai den opheshon kontra e pèrmit di molèster”. Siman pasá ainda e tabata serka wes pa por haña tur dokumento ku un previshon temporario pa asina e por prepará pa e kaso den korte kontra e pèrmit. Segun e abogado di gobièrnu esei no tabata relevante mas pasobra entretantu e por haña e dokumentonan mira.
Ku konsultashon un siudadano pues por solamente mira e dokumentonan i no por ehèmpel kopia òf studia. Riba 17 di yüni Ret Karibense a pidi e pèrmit durante un presentashon di DOW na prensa. Pasobra e presentashon ei a para for di kuminsamentu pasobra e computer a pega. Despues di dos siman sin notisia nos a haña mira e dokumentonan riba 30 di yüni.
Kondishon vago i hurídikamente no indisputabel
E desishon mes no ta largu, pero e anekso ta na ingles loke no ta un idioma hurídikamente legítimo na Aruba i esaki ta yen di lista i detaye ku ta difísil pa kopia Loke sí ta remarkabel ta ku den e kondishonnan tin pará ku den e fòrnu no ta pèrmití di kima kadaver di bestia. Miéntras ku entre otro ta pa e motibu aki a kumpra e fòrnu. Mas aleu no a inkluí norma di análisis spesífiko, tin referensia general pa norma oropeo sin spesifiká esakinan i kriterio vago manera ’tumamentu di muestra di material venenoso’. No ta bisa kua material venenoso.
Tambe den e listanan di emishon tin pará kondishonnan impresendibel pero no por midi esakinan. Por ehèmpel partíkulo di materia por ta maksimalmente 30%, pero no tin un norma ni un midí (por ehèmpel mikrometer). Pregunta na Direktiva di Naturalesa i Medio Ambiente ku a nombra komo outoridat pa supervisá i mantené, tokante kon nan ta bai mantené e kondishonnan vago aki, no a kontestá ainda.
Habitante ke investigashon penal
Entretantu a kuminsá e tèstmentu di e fòrnu atrobe. Balentina ta konta ku mas bia e último simannan aki nan tabatin hopi molèster. “Nan mester tene nan mes na e huisio di wes ku e saku di bientu i e bandera, pero esaki tampoko no ta sosodé.” Entretantu el a hasi denunsio atrobe serka Ministerio Públiko. Eiden e ta pidi un investigashon hudisial di e infrakshonnan i e infraktornan no solamente di e fòrnu sino di e lugá di tira shushi Parkietenbos tambe.
Den e kareda di posibel malechor Balentina ta menta entre otro e minister anterior Marisol Lopez-Tromp i tambe direktor di DOW Marlon Croes, e kompania Caribbean Trucking Company ku ta traha ku e fòrnu i minister di hustisia Andin Bikker ku ta trata ku e Lei di Molèster.


text:
WILLEMSTAD – “Mi no por komprondé ku Hulanda ta eksihí e medida aki den e tempu aki”, un di e demonstrantenan kontra di e eksigensianan di Hulanda na Kòrsou pa haña e di tres tranche di fiansa di corona ta bisa. .”Nos ta sinti manera nos a bai bèk den tempunan kolonial.”
reportage van Kim Hendriksen
Sindikatonan i otro simpatisadó a subi kaya durante e bishita di trabou di sekretario di estado Raymond Knops di Asuntunan di Reino na Kòrsou. E trahadónan di kompania di shushi Selikor i prizòn SDKK tambe a kana den e demonstrashon. Nan ta haña ku no por ku e mandatario hulandes no a traha tempu pa papia ku parlamento kurasoleño.
E protesta tambe ta kontra e Entidat di Reformashon Karibense nobo ku Hulanda ke lanta. Ademas e kos a kai malu ku ta hulandes oropeo lo bai sinta aden. “Ta manera karnisero ta kùr su mes karni i esei no ta sinti bon’, segun un demonstrante.
E marcha di protesta a kaba ku entrega di un petishon na Knops. Esaki sinembargo ta ripití ku e yegada di e entidat nobo no ta negoshabel.
Staatssecretaris Knops over de nieuwe entiteit
Den e dos dianan na e isla e sekretario di estado a kana huntu tambe ku instanshanan di ayudo manera e banko di kuminda i Krus Kòrá. El a bisa ku el a ‘spanta’ di e pobresa ku nan a topa kuné


text:
“Bo ta loco.” “Ta otro hende bo kiermen, no ami.” “Bo ta wak spirito.” “No ta ami bo a wak.” “Bo no ta corda kico bo a bisa?” “Stop di haci ridiculo.” “Bo ta demasiado emocional.” “Locual bo ta pensa ta absurdo.” “Bo ta abnormal.” “Tur ora bo ta exagera.” “Ami nunca a bisa esey.” “Bo ta imagina cos.” “Stop di ta dramatico.” “Bo no ta bon.” “Bo ta corda cos robes.” “Bo ta demasiado insigur.” “Stop di altera pornada.”
Esaki ta zona familiar? Esakinan ta tactica di manipulacion mental caracteristico pa dictadornan, lidernan di secta, narcistanan y abusadonan. E ta un forma di abuso mental cu ta wordo yama “Gaslighting”. E nomber ta deriva for di e obra di teatro di 1938 yama “Gas light” cual a wordo produci y presenta den forma di pelicula na aña 1944. Den e storia aki un homber ta asesina un muhe y ora su casa a cuminsa cuestiona su actuacionnan despues di e asesinato, e ta manipula e casa di tal forma, cu na cierto momento e casa ta cuminsa kere cu e ta birando loco. E termino ‘gaslighting’ como forma di manipulacion ta wordo uza desde añanan ‘60.
En corto, gaslighting ta encera e acto di haci of bisa cosnan pa sembra duda den un persona of miembronan di un grupo, cu e meta di pone nan cuestiona nan propio memoria, percepcion of estado mental. E ‘gaslighter’ ta gaña y ta nenga di a bisa of a haci algo, a pesar cu bo tin prueba di esaki. E ta bisa un cos y despues haci otro. No solamente locual e ‘gaslighter’ ta bisa ta relevante, pero tambe su accionnan relaciona cu locual e ta papia, cu ta inclui, entre otro, cambia cos for di luga, sconde cos, y elimina evidencia.
Asina e ta confundi’bo y tene’bo den un duda constante tocante su intencionnan y hasta ta pone’bo sinti bo mes culpabel pa pensa cos cu ‘no ta klop’.”
Den relacionnan sentimental, e accionnan ta cuminsa na un manera hopi subtil, y pa e motibo ey bo no ta ripara na prome instante. Nan por hasta zona sinceramente preocupa y capaz di puntra’bo si di berdad bo no ta corda algo y bisa’bo cu bo mester ‘slow down’, kisas bo ta demasiado druk y p’esey bo ta lubida. Pues e ta cuminsa na manera fini y e ta varia tambe. E gaslighter cu ta caba di yama’bo pa kens, por bira duna’bo un compliment pa un super bon idea cu bo a cont’e algun dia pasa. Asina e ta confundi’bo y tene’bo den un duda constante tocante su intencionnan y hasta ta pone’bo sinti bo mes culpabel pa pensa cos cu ‘no ta klop’.
Di experiencia propio como victima di gaslighting, y tambe como coach, mi conseho pa esnan cu ta reconoce esaki den nan pareha, ta: Take back your power.”
Un relacion cu un gaslighter ta un relacion sumamente toxico, cu a lo largo por hiba’bo den direccion di ansiedad, depresion, of otro problemanan mental, pa motibo cu bo ta bay kere cu en berdad bo tin un problema grave, cu ta parce di no tin solucion. Di experiencia propio como victima di gaslighting, y tambe como coach, mi conseho pa esnan cu ta reconoce esaki den nan pareha, ta: Take back your power. E persona aki kier eherce poder riba bo door di laga’bo sinti’bo mentalmente zwak y inferior. Deep down, bo sa esaki. Bo sa cu bo no ta loco. No sigui permiti esaki. Pone un paro definitivo na manipulacion. Corta e relacion aki na su raiz. No lo ta facil. E ta tuma curashi, pero e decision pa salba bo mes ta den bo man. Pidi ayudo si ta necesario. Tuma control bek di bo bida y bo salud mental.
Abo tawata den relacion cu un gaslighter? Si ta asina, sinti’bo liber pa comparti bo experiencia, entre otro cosnan cu e tawata haci of bisa, y kico finalmente a pone’bo tuma e curashi pa caba e relacion. E intencion ta pa conscientisa otronan y laga nan sinti cu nan no ta nan so, y cu semper tin un solucion.
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
E teamnan di division di honor e aña aki lo competi contra otro den e play-off pa mira cua ta e 2 teamnan cu lo hunga e final pa titula campeon 2016-2017. Recientemente Arubaanse Voetbalbond (AVB) a tira lot pa determina cua ekipo lo hunga contra otro. E teamnan RCA, Britannia, Nacional y Dakota lo enfrenta otro den e play-off. “Nos ta dilanti porta di play-off di cual ta mustra di ta bay ta uno sumamente interesante”, Presidente di AVB, Ing. Richard Dijkhoff a anuncia durante un conferencia di prensa. A yega na 4 ekipo fuerte cu lo bataya pa e trofeo di campeon y AVB ta sigur cu e weganan lo ta di nivel halto.
E prome rond di play-off lo inicia diabierna awor dia 12 di Mei pa 8:30pm den Stadion Guillermo P. Trinidad na Dakota, unda cu e ekipo di SV Dakota lo enfrenta SV Britannia. Diabierna anochi lo tuma luga e apertura y lo bay tin diferente actividad rond di e apertura, di acuerdo cu Richard Dijkhoff. SV RCA lo enfrenta Nacional diasabra pa 8:00pm unda cu ta premira un otro wega di nivel superior. Dia 17 di Mei e prome rond lo continua, mientras cu e di dos rond lo inicia dia 28 di Mei. E final lo inicia dia 17 di Juni unda cu lo aplica “Best out of 3”.
SV Dakota ta contento di a yega e play-off un biaha mas y ta cla pa bataya fuerte pa asina por yega final y bay cu e trofeo cas. Tambe nan ta sigur cu comunidad di Aruba lo mira un bon futbol, asina dirigente di Dakota a remarca. Dirigente di SV Britannia ta cla pa hunga e play-off y tambe cu lo tin un bon ambiente na stadion di Dakota. El a invita tur hende pa yega stadion y presencia weganan di futbol.
Dirigente di Deportivo Nacional a remarca cu un biaha mas nan ta den e play-off y e biaha aki nan ta bay bin cu e intencion hopi serio pa bay cu e victoria y yega final. Deportivo Nacional tin hopi aña sin bay cu e titulo y e aña aki tin e intencion di bay cu esaki.
SV RCA ta un team jong y nan a demostra di por yega play-off door di bataya, asina dirigente di SV RCA a remarca. Nan ta cla un biaha mas pa bay cu e victoria. SV RCA a titula campeon 2015-2016 y tin tur intencion pa retene nan titulo di campeon di futbol division di honor di nos pais. AVB ta invita amantenan di futbol pa bin mira e weganan y pa apoya nan team faborito.


text:
Oranjestad-Amsterdam- Den un conversacion cu Noticiero 94 Sr.Agustin Stamper for di Hulanda a informa cu lo ta bon pa tur nos jiunan di tera pa nos enfoca cu nos ta un isla no un Pais,esaki ta complica nos,y esaki ta un areglo estatal di independencia. No unicamente Pais ta desnaturalisa nos pero tambe e areglo pais ta pushando nos hendenan den un amargura di independencia. Surinam a bira independiente na 1975 y esnan di antillas a stop di existi dia 10 di October di 2010.
Segun Stamper Berdad for di prome di januarie 1986 e la ricibi e areglo di estatal Pais. Den e areglo nos no mag enfoca riba un of otro areglo estatal di independencia pa e hecho cu nos mes ta perhudica nos mes y nos jiunan tambe. Den e materia di nos condicion humano den nos reinado nos no mag torno na leynan di naturalesa,torno na nos mes un mentalidad di isla.
Sr.Agustin Stamper ta sigi amplia via nos Player:


text:
Oranjestad-Diamars merdia, e tres scolnan di taekwondo, Brazil Taekwondo Stichting, Impact Taekwondo Aruba y Tiger Taekwondo a biaha pa San Jose, Costa Rica unda nan lo ta participando na e campeonato di taekwondo mas grandi di Centro America. E Costa Rica Taekwondo Championship ta premira di bira un grandisimo e anja aki atrobe y pa e motibo aki tambe varios atleta di Aruba lo forma parti di e magno evento di taekwondo. E atletanan cu lo midi forza den e XI Costa Rica Taekwondo Open ta Záhyon Klabér, Jourdé Klabér, Rasheed Lowe, Hakeem Lowe, tur di Brazil Taekwondo Stichting. Tambe nos tin e rumannan Nathan Fradl y Maelynn Fradl hunto cu Monica Pimentel di Impact Taekwondo Aruba y Nassip Bislip di Tiger Taekwondo. Pa su majan diaranzon a biaha e atleta Chiara Petrocchi.
Presente na airport nos por a mira presidente di Aruba Taekwondo Bond Dr. Guaicaipuro Jimenez hunto cu director di Fundacion Lotto pa Deporte, Di Stefano Wernet cu den presencia di famia, amigo y conocirnan a hiba palabra deseando henter e delegacion di taekwondo di Aruba tur clase di exito na Costa Rica.


text:
31 di Mei 2021 Dia International di bisa No na uzo di Tabacco
Dia International di bisa “No na uzo di Tabacco” ta pa informa mundo completo en especialmente pueblo di Aruba ariba e peligronan ora ta yega na e uzo di tabacco.
Miembronan di World Health Organistation a crea e dia aki na aña 1987 pa crea conscientisacion ariba e epidemia di tabacco y e cifranan halto di morto y malesa cu uzo di tabacco ta trece cune. E impacto negativo cu uzo di tabacco tin ariba salud y tambe ariba nos comunidad completo en especialmente nos hobennan ta hopi grandi.
World Health Organisation ta raporta 8+ million morto pa aña a causa di e uzo di tabacco. Tabacco ta un di e causanan di mas grandi ora ta papia di problemanan respiratorio manera: Tuberculosis, Chronic Obstructive Pulmonary Disease y diferente otro tipo di problema cu pulmon. Na aña 2008 WHO a pone un stop na cualkier advertencia of promocion di uzo di tabacco.
E tema di e aña aki pa e dia international di bisa “No na uzo di Tabacco” ta Commit To Quit. No ta facil ora ta yega e topico di stop di huma pero si tin hopi beneficionan pa bo salud, bo cartera y diferente otro areanan den bo bida.
Ora cu e fluho di sanger ta bon, bo curpa lo ricibi mas oxygeno y nutrientenan importante. E beneficionan ariba e salud mental ta grandi.
Un persona cu stop di huma lo experencia menos:
• Anxiedad, depresion y e nivel di stress lo ta menos
• Hala rosea mas facil
• Mas energia
• Hisa posibelidad pa fertilidad
• Esaki ta duna un mihor calidad di bida.
• Beneficionan financiero: Stop di huma por yudabo spaar mas.
• Boost den bo Sistema inmunologico unda cu lo bo tin menos problema cu griep of otro problemanan respiratorio.
• Menos bishita na dokter y menos placa na medicacion.
Uzo di tabacco tin hopi conscecuencia ariba nos salud en general, laga e beneficionan menciona aki riba ta un motivacion pa asina abo of un ser keri por minimalisa of stop e uzo di tabacco. Pa cualkier informacion preventivo di e uzo di tabacco bishita Fundacion Anti Droga Aruba na Campanastraat #5 of yama nos na 583-2999.


text:
Kralendijk – For di Inspekshon Kuido di Salú i Hubentut (Inspectie Gezondheidszorg en Jeugd – IGJ) a drenta e informe ku posibelmente sierto lotenan di vários remedi ‘Sartaan’ lo por ta kontaminá. Pa e motibu akí komo prekoushon a disidí pa yama e lotenan akí bèk. Ta preskribí ‘Sartaan’ kontra preshon haltu i insufisiensia kardiako. Akí bou bo ta haña un lista di e remedinan en kestion. Ta importante pa partisipá ku no tin niun riesgo direkto pa pashèntnan.
A menshoná lote di e produktonan akí den e akshon di yama bèk, pero no a entregá nan via botikanan di Fundashon Mariadal:
– Diovan – Exforge HCT
– Co-Diovan – Hyzaar and Entresto
– Copalia – Valsartan HCT
– Cozaar – Aprovel
– Entresto – Irbesartan
– Exforge
A menshoná sierto lotenan di e produktonan akí den e akshon di yama bèk i a entregá nan via botikanan di Fundashon Mariadal:
– Irbesartan HCT
– Losartan
– Losartan HCT
– Valsartan
– CoAprovel
E botikanan a saka tur remedi kontaminá for di nan rèkinan.
Kiko bo tin ku hasi awor?
Na e momentu akí bo no tin mester di hasi nada ainda. Aworakí nos ta investigá informashon di tur pashènt i nos ta kontrolá si posibelmente nan a risibí un produkto kontaminá. Si esaki ta e kaso nos lo tuma kontakto ku e dòkter ku a preskribí e remedi pa papia tokante un alternativa òf sustitushon. Seguidamente bo dòkter di kas òf botika lo tuma kontakto ku bo. E ora ei bo por buska un remedi nobo na botika i entregá e remedí enbolbí.
Den kaso ku komo no-residente tambe bo ta hasi uso di e produktonan riba e lista, e ora ei bo mes por buska informashon tokante esaki via https://www.igj.nl/publicaties/publicaties/2021/07/13/productoverzicht-sartanen-juli-2021
Mas aleu bo por tuma kontakto tambe ku bo propio botika òf e botika general pa investigá si bo remedi tambe ta kai bou di e lotenan afektá. Si esaki ta e kaso bo por laga preskribí un resèpt lokalmente pa haña un sustitushon.
Den kaso ku bo remedi i/òf number di lote no ta riba e lista di e akshon di yama bèk, e ora ei bo no tin mester di remplasá bo remedi. Si bo tin duda bo por tuma kontakto sin kompromiso ku bo botika, pero nos ta konsehá bo pa no bini botika, a ménos ku nan a yama bo pa hasi esaki.


text:
Den fin di siman mi por a tuma nota di un articulo for di den seno di POR cu a purba na toca e thema di legalisacion di cannabis. Ta di remarca cu e author ta keda SIN husa specificacion cu RED Democratico ta para pa legalisacion di cannabis y NO droga en general. Asina purbando di manipula y demonisa nos lider y partido di RED Democratico.
E articulo aki ta prueba con otro partidonan kier djis hunga politica y no tin comprendimento y tampoco vision ora ta toca e thema di legalisacion di cannabis y mucho menos cannabis medicinal y a djis tuma e topico aki over den un manera populista pa core campaña cune.
E punto di bista den e articulo publica ta uno cu ta substancia ta locual ta hiba na drogadiccion. Si e theoria aki ta uno real e ora ta hypocrecia di cualkier partido cu ta para pro cannabis medicinal pero contra cannabis recreacional husando e argumento aki. Den ambos caso, recreacional y medicinal e ta keda e mesun mata, e persona ta ingeri of huma ambos componente presente den e mata, cual ta THC y CBD. Aunke den caso di cannabis medicinal e nivel y proporcion di e componentenan aki ta wordo manipula pa personalisa e medicina na e malesa, ambos componente TA presente, a wordo prueba cu e combinacion di ambos componente ta mas efectivo pa trata cualkier malesa. E ora tambe den palabra y segun theoria erroneo tresi dilanti den e articulo di sra. Croes nos lo tin cu preocupa cu patient di cannabis LO bira adicto cu nan ta desea esaki of no. E pensamento aki ta completamente robes.
Tanten cu cualkier otro partido NO compronde adiccion, ni maske cuanto empeño, nan lo NO logra alivia y/of soluciona e problematica di drogadiccion. Sra. Croes ta menciona pa por inclui den sentencianan oportunidad pa persona nan cu ta adicto na substancia pa bay rehabilita pero ta lubida di menciona cu esaki den algun ocasion ya ta sosode si tin luga den centro, pero tambe cu e mesun persona nan aki ta bolbe cay den adiccion y circuito di crimen. Esaki mester ta indicacion fuerte caba cu e systema cu nos ta conose te cu awo pa atende cu drogadiccion NO ta funciona.
Drogadiccion no ta descrimina den cultura, capacidad intelectual of clase. Estudionan profundo y nobo ariba drogadiccion ta exsisti caba y no lo tin cu gasta mas tempo pa cu esaki. E estudionan aki ta den direccion den compronde adiccion como consequencia di un estado emocional y psychologico instabiel. Ta ora pa accepta resultado nan publica y stop di purba inventa e wiel di nobo y pa stop di hunga politica cu un topico cu nan no tin ningun conosemento profundo di dje.
Un di e publicacionan pa por husa como guia y pa expande perspectiva ta e Drug and Crime reports anual di Nacionan Uni. Den e ultimo decada, den cual tabata tin hopi desaroyo positivo ariba legalisacion y decriminalisacion di cannabis y den algun pais otro substancia tambe, e percentaje di persona cu ta sufri di drogadiccion a keda stabiel bou di 1% di e populacion mundial. Y e percentaje di persona cu a hasi uso di droga ocasionalmente a keda stabiel entre 4.6%-5.3%
Esaki ta dunabo un indicacion fuerte caba cu decriminalisacion y legalisacion NO a hiba na un aumento di drogadiccion y tampoco a hiba na uso escala di cannabis y/of otro substancia.
Otro estudio profundo independiente hasi durante un periodo di 3 aña ta di Jan Harris cu a compila su resultadonan den su buki “Chasing the Scream” cu ta duna un bista profundo den drogadiccion y con prohibicion tin un influencia negativo ariba esaki. E estudio aki ta duna un perspectiva ariba con paisnan mester cuminsa atende adiccion for di un otro angulo pa por ta exitoso pa cu esaki. Ehempelnan ta abundante con legalisacion a aporta na un reduccion di adiccion, criminalidad y tambe malesnan manera HIV y hepatitis C transmiti durante uso di droga injecta. Portugal ta un ehempel recien y bibo cu legalisacion combina cu regulashon tin efecto positivo ariba desminui adiccion y baha riesgonan relata cu uso di droga.
Nos ta lamenta cu otro partidonan ta core campaña populista cu topiconan asina delicado pero cu nan no ta tuma nan tempo pa studia esakinan den profundidad y crea vision cu ta uno duradero. RED Democratico ta E partido visionario den hopi aspecto y topico cu ta concerni nos comunidad. Cannabis medicinal ta un di e topiconan aki. Y den e campaña electoral aki nos tur por tuma nota cu RED Democratico ta lidera den vision y pesey tambe cu otro partidonan ta adopta e ideanan visionario y progresista di RED Democratico. Pero no permiti bo mes wordo manipula den kere cu e otro partidonan aki lo por ehecuta cu excelencia un vision cu NO a nace di nan mes. RED Democratico ta E partido indica pa ehecuta efectivamente y excelentemente NOS visionan cu otro partidonan a bin ta tuma over pa core campaña populista cune.


text:
Aruba ta Mike Eman su cas ora tin beneficio
Aruba ta Mike Eman su cas ora tin beneficio
Nos por a tuma nota cu Mike Eman a sali un rato for di suMega Penthouse pa riba di di Himno y Aruba demostra un biaha mas su desprecio na e dia nacional aki. Y nos por a tuma nota cu enbes di celebra e dia aki como e dia cu e ta, a haci esaki uno di color politico y tambe division di un pueblo cu mas cu nunca mester di union. Y sigur locual a lanta mas pregunta ta e slogan di campaña di Mike Eman ‘Aruba ta mi cas’: ta ki ora enberdad Aruba ta partido AVP y Mike nan cas?
Sr Mike Eman a desprecia su pais Aruba door di no drenta Parlamento
Un biaha mas nos ta na caminda pa eleccion di parlamento 24 september 2021. Aki pueblo lo bay urna pa escoge nan representantenan den parlamento un biaha mas manera tabatae caso na 2017. Y lamentablemente Mike Eman a desprecia e votonan di su sostenedornan y a laganan un banda y a dunamuestra di desprecio na e pueblo di Aruba paso Mike Emansolamente ta interesa di ta Promer Minister di Aruba undamanera un adicto na placa cu e ta e por sigui masacra finansasdi Aruba y sigur unda e su grupo lo sigui fiesta na grandi y biaha rond di mundo riba custia di e pueblo di Aruba. Puesabo cu a sostene Mike Eman na 2017 y cu a menosprecia bovoto y no tabata interesa mes den representa bo voto den parlamento, lo bolbe comete e mesun eror di duna Mike Emany AVP bo sosten un biaha mas?
Sr Mike Eman y AVP a wak placa
Ta remarcabel con desespera Mike Eman y AVP ta pa yega napoder. Diripiente Mike Eman a sali di su Mega Penthouse y AVP pa medio di nan satelitenan a cuminsa un politica di purba atacha imagen di su oponentenan ta muestra di debilidad y desesperacion. Pero ora analisa bon ta e ansha pa yega na placa ta e factor mas importante pa motibo cu a wakcon e gobierno lidera pa Evelyn Wever-Croes a haci un tremendo trabao unda cu por wak cu turismo ta recuperando, proyecto di LNG gas ta hopi avansa, proyecto di refinaderia, proyecto di plantacion di Cannabis Medicinal y mas proyectonan riba area di agricultura y pesca. Mike Eman y AVP a wak e movecion di placa cu esaki lo trece cune y undasu persona, su partido y sponsernan un biaha mas tin e oportunidad di explota Aruba pa despues laga e pueblo di Aruba mal para financieramente manera cu Covid-19 a demostra nos cu e maneho di Mike Eman pa finansas di Aruba tabata uno devastador
E gobierno aki si di berdad a para pa e pueblo di Aruba. Undacu na momento cu a haya Aruba na 2017 den su promer crisis financiero laga atras pa e cobarde di Mike Eman, a sa di stabilisa esaki den dos aña. Na momento cu Covid a dal pueblo e gobierno aki a hay’e ta tuma pasonan impopular perocu danki na esakinan Aruba ta den recuperacion. Y sigurdanki na e decisionan di Gabinete Evelyn Wever-Croes unda a yuda mas cu 4000 hende cu Fase, mas cu 22000 hende cu loonsubsidie, mas cu 30000 hende cu sosten social y empresanan chikito y mediano cu Aruba no a kibra na werki. Mas tristo ta cu awe esnan cu T-shirt cu Aruba ta mi cas, ta net esnan cu nunca a importa cu Aruba unda cu Mike Eman a rechasa e confiansa di su sostenedornan pa bay parlamento y esnan den parlamento a vota contra e ayudo na pueblo den presupuesto 2020 y no ta spera miho tampoco pa 2021 paso pa nan e unico cos importante ta bo cartera pa nan por satisface nan adiccion na placa y poder.


text:
Casa Tua ta celebra diez aña di excelencia
Na honor di e restaurant su di 10 aniversario, e alumnonan di EPB cu ta studiando den e direccion culinario profesional basico a disfruta di Continue Reading
IBiSA ta informa: Dia 14 di november ta “World Diabetes Day”
Rond Mundo ta conmemora e fecha di 14 di november como e “Dia di Diabetes”. Aki na Aruba esaki no ta un excepcion y relaciona Continue Reading
FALTA UN SIMAN PA E GRANDIOSO CARIBBEAN SEA JAZZ FESTIVAL
Ta falta solamente un siman pa e di ocho Caribbean Sea Jazz Festival. Ja caba e trabownan ta hopi avansa pa loke ta e scenario y Continue Reading


text:
ORANJESTAD, Aruba –19 april 2021
Entrante diamars dia 20 di april 2021 ta habri e posibilidad pa tur cuidadano di 50 aña of mas y tambe tur esnan cu anteriormente a perde nan cita, pa “walk in” y vacuna. Tur cuidadano di 50 aña of mas cu a registra caba y no a haya un cita ainda por “walk in”. Tambe tur cuidadano di 50 aña of mas cu ainda no a registra por “ walk in” y lo haya ayudo cu registracion y lo wordo vacuna tambe na mes momento. Cuidadanonan cu tawata tin un cita anteriormente y pa un of otro motibo a perde esaki tambe ta wordo incurasha pa “walk in” cuminsando diamars dia 20 di april for di dialuna pa diasabra na Centro Libertador Betico Croes for di 8:30 am pa 7:00 pm non stop of tambe na Santa Teresita Center di dialuna pa diabierna di 8:30am pa 11:30am y di 1:30pm pa 4:30pm. E servicio di “Walk In “ ta unicamente pa aplicacion di e prome vacuna. Es cu ya tin e prome vacuna, mester acudi na su cita ya programa pa por haya su di dos.
Puntonan importante pa tene cuenta cu ne.
Localidadnan di vacunacion ta unicamente Centro Libertador Betico Croes y Santa Teresita Center.
Esnan cu tin un cita na Don Bosco Club, mester acudi na Centro Libertador Betico Croes mesun dia y orario segun cita.
MFA Savaneta no ta yuda cu registracion
MFA Santa Cruz ta sera pa registracion y lo bay duna asistencia na Centro Libertador Betico Croes cu registracion
Ta permiti solamente 1 ayudante pa es cu tin mester di extra ayudo na e localidad di vacunacion.
Pa haci bo proseso di registracion mas liher, registra via Aruba Health App of www.dvg.aw of www.arubacovid19.org of na MFA Paradera y Noord of tambe na Santa Teresita Center.


text:
E Asosahón di Turismo Krusero di Bonaire (BCTA) ta preokupa pa e komunikashon i e politika ku gobierno ta
hiba ku e asina yama Tourism Recovery Plan y ku pronto lo ta na vigor. Despues di e ultimo komunikado di
prensa di BCTA referente na e karta di urgencia ku a keda manda pa Kolegio Ehekutivo i demás
departamentunan di gobierno e miembronan di BCTA pero tambe suidadanonan preokupa a indika ku nan no ta
na altura kiko gobierno en realidat ta pretende di hasi ku e turismo krusero aki na Boneiru.
E konsekuensha di e plan di turismo krusero no ta wordu deskribi den e ‘plan di rekuperashon’ (TRP).
Esnan ku a lesa e plan por a nota ku a pone hopi fondo y incentivo na disposishon di e sektor hotelero manera
(menos belasting, benefisio fiskal ora di hasi renobashon i permitnan pa hotelnan nobo ta keda kla mas lihe,
subsidio pa merkadeo enfin hopi kos). Esaki ta un diferensia grandi kompara ku e sektor krusero, es mas den e
plan ta para di lo korta signifikativamente den e turismo krusero aki na Boneiru. Ku otro palabra e ‘plan di
rekuperashon’ ta un plan di rekuperashon pa e sektor hotelero pero un plan di likidashon pa e sektor krusero.
Pa papia kla esaki ta asombra e mas di 100 empresarionan ku aktualmente ta asosia na BCTA. Dikon yuda e
sektor hotelero SI ku mayoría di donjonan ta estranhero of tin akshonista nan estranhero y NO yuda e sektor
krusero di ku al mayoría di e empresanan ku ta forma parti ta di hendenan lokal.
OLB ta likida e empresario lokal chikitu den un plan di rekuperashon?
E Tourism Recovery Plan (TRP) según BCTA tin hopi elemento bon den dje, pero solamente pa e sektor
hotelero. BCTA ta rekonose ku e sektor krusero na Boneiru tin algun punto logistiko pa mehora, pero den e plan
di rekuperashon e sektor krusero ta wordu likida enbes di wordu yuda.
E konsekuenshan di e likidashon di e sektor krusero aki no ta aparese den e ‘plan di rekuperashon’. Por ehempel
ta imposible pa sa kiko lo hasi ku tur e trabounan ku lo desaparese. Tampoko a duna atenshon na e miyones di
sen ku empresarionan di e sektor aki a inverti a base di e plan STMP 2017 – 2027 ku gobierno i e sektor aki a
adopta. E invershonan aki no por wordu rekupera si e ‘plan di rekuperashon’ (TRP) aki keda implementa.
Ademas no ta wordu menshona e perdida grandi di entrada ku lo afekta e sektor aki a base di e ‘plan di
rekuperashon’ of miho bisa e plan di likidashon pa e sektor krusero di Boneiru.
BCTA ke enfatisa ku no a kombersa, ni konsulta ku e sektor aki ora e plan a wordu traha!
Den e ‘plan di rekuperashon’ ta para ku 55% di e pasaheronan krusero ta interesa pa bolbe Boneiru komo turista
pa tempo mas largu (stay-over) Tambe ta para ku 60,6% di e pasaheronan krusero nunka mas lo reserva un
krusero después di e pandemia. Lo ke ta sigi ta medidanan ku a wordu diseña pa redusi aun mas e kantidat di
pasaheronan krusero. Ta un argumento fasil pa mira ku e plan aki ta kontradisi e palabra ‘rekuperashon’ i di
ningún manera nan ta den e mesun linja ku e STMP (Strategic Tourism Master Plan) E plan di ‘rekupershon’ of
miho bisa di likidashon di e sektor krusero na Boneiru tin e siguiente puntonan:
Komunikado di Prensa
• Máximo 1 barku di krusero pa día i no más di un par pa siman.
• Strategia di preis pa redusi e kantidat di krusero (aumenta e tax pa persona)
• Barkunan desea pa Bonaire tin un kapasidat maksimo di 1000 pasajero
• Nature Fee di Stinapa pa tur pasahero di krusero
Kiko ta e konsekuensia di e puntonan menshona i nan tin valides?
• 1 barku pa día ta signifika ku rutanan ya determina no por wordu realisa, ku e resultado ku Boneiru lo
perde mas barku ku e poko ‘dobel barkunan’ ku gobierno ke evita.
• Si nos wak 2019 i tur e barkunan di mas ku 1000 pasahero ku gobierno elimina esakinan ta sobra 20
barku pa aña, ningun di e empresanan aktual ku enfoke riba turista krusero por sobrebibi ku e tiki
kantidat di barkunan aki.
• E aumentonan sugeri riba impuesto pa persona (head tax) den e ‘plan di rekuperashón’ ta planta
pregunta riba e kortamentu di impuesto pa e sektor hotelero. Además, e aumento di e impuesto aki
(head tax) durante un krisis ta difísil splika sin un invershón demostrabel den mehorashon di e
fasilidatnan.
• Tin akuerdo nan hasi ku linjanan krusero ku 1/3 parti de e sen di e impuesto aktual pa persona (head
tax) ku OLB ta risibi ta destina pa Stinapa. Pa BCTA no ta konosi si esaki den pratika enberdat ta
wordu ehekuta. Pasaheronan di krusero ku ta bai hasi buseo ta paga un tarifa adishonal e asina yama
‘tarifa di naturalesa’ (nature fee) ademas di paga e tarifa pa persona (head tax). Na diferensia ku e
turista ku ta keda mas largu e turista krusero tin ku paga tur esaki mientras nan ta keda un averahe di 6
ora so riba nos isla lo ke a hiba tambe na e tarifanan redusi.
Pa resumi, e sektor di krusero na Boneiru lo no eksisti mas si e asina yama ‘plan di rekuperashon’ wordu
ehekuta. Por wordu hasta sugeri ku e sektor krusero aki deliberadamente ta wordu likida ku konsekuensia ku
hopi trabou lo wordu perdi den un ekonomia ku ya ta difícil kaba.
BCTA (Bonaire Cruise Tourism Association) ta indika ku tin tiki komprenshon ku e ‘plan di rekuperashon’ aki
mester wordu etiketa komo tal paso pa e sektor krusero esaki ta un likidashon total. Si OLB ta pretende di
likida e sektor krusero, e ora ey gobierno mester ta mas transparente ku esaki , mester ta konsiente di e
konsekuensianan i mester karga su responsabilidat pa ku esaki.


text:
Simplemente mi tin otro talento for di bo!
Un di e kosnan ku e alumnonan di e klas di talento mester hasi tur siman, ta pone tur mesa i stul kla pa nan lès i despues warda nan na final di lès. For di komienso e alumnonan ta laga mira ku gustosamente nan ke karga responsabilidat. Den tempu korto sin masha guia tur kos ta kla butá. Regularmente nan ta sorprendé mi i mi ta duna nan kòmplimènt pa esei tambe. Awe a lanta un komoshon ora di warda e mesanan i mi a bai wak kiko ta pasando. Un alumno ta grita: “Laga mi hasié numa, bo no por nada tampoko!” E otro alumno ta kontestá mashá trankil: “No ta bèrdat ku mi no por nada; simplemente mi tin otro talento for di bo!”
Kon abo lo reakshoná den un situashon asina? Probablemente mayoria di e alumnonan lo a rabia òf lo a sinti nan en todo kaso rechasá. I si mi ta sinsero; mi no sa si mi tabata kapas di por a reakshoná asina. Hopi bia mi ta kompará mi mes ku otro tambe i ta wak mas tantu kiko mi no por na lugá di loke si mi ta bon aden.
Ta hopi fásil korehí un otro alumno. Pasobra ta bon di dje pa bisa ku e otro no por nada?
Pero, i si su komportashon ta bini di un talento ku e tin?
E promé alumno ta laga mira enfoke riba resultado. E ta dirigí riba e meta, esta warda tur kos mas lihé posíbel. E di dos alumno ta kapas di wak e proseso di siña i e tin mas pasenshi. Si el a haña espasio serka e otro alumno pa e mes deskubrí kon mester a sera e mesa, despues di purba algun bia e lo a logra sigur i siguiente bia lo a bai talbes mas lihé tambe. Si di otro banda e promé alumno tabata mas konsiente ku den un sierto situashon tin diferente manera (talento) pa aserká kosnan, kisas e por tabatin mas pasenshi. Hopi bia nos no ta duna otro espasio, pasobra nos no ta komprondé bon ainda kiko ta nos talentonan i kon nan ta konektá ku otronan. Hopi bia nos no ta tribi di laga mira kiko nos talentonan ta i kiko nos por pa kualke rason algun.
Bo ta mira pues ku si bo wak e situashon aki di aserka, ambos alumno tin talentonan úniko pero diferente i niun di dos ta malu òf bon. Ambos ta pèrmití. Pero kon nos ta anda ku e diferensianan aki? Den e siguiente simannan nos ta bai sigui traha na nan. Huntu nos ta bai deskubrí kon bo por atendé mihó ku esaki.
Si nos siña konosé nos talentonan mihó i tambe siña rekonosé di otro, e ora ei nos por komplementá otro i siña di otro. Den e klas di talento nos ke ofresé e alumnonan un ambiente kaminda nan por sinti nan sigur di ta e persona ku nan ta. Solamente e ora ei talento por bini ariba i por haña oportunidat pa desaroyá. Esaki nos ke pa tur hende! Pasobra “simplemente tur hende tin otro talento”!


text:
E studiantenan den di dos aña di e estudio Lerarenopleiding Funderend Onderwijs (LOFO) di University of Curaçao na Bonaire a klousurá e aña akadémiko di forma festivo djamars último. Apesar di un aña pekuliar ku hopi medida i nodifikashonnan relashoná ku Covid-19 tabatin hopi desaroyo positivo.Un kantidat di seis studiante a risibí nan sertifikado propodéutiko.
RETO
Durante e aña akadémiko akí mas studiante a logra finalisá e fase propodéutiko (kaba nan promé aña di estudio ku éksito). Un tremendo prestashon, pasobra siguimentu di un estudio tabata un reto e aña akí. E medidanan relashoná ku Covid-19 tabatin hopi impakto riba e organisashon di enseñansa i pues tambe riba e studiantenan di LOFO na Boneiru. Maske e lèsnan a sigui, mester a pasa pa enseñansa di forma digital regularmente. Danki na e echo ku ta traha hopi kaba ku un ambiente di siñansa digital denter di e estudio, esaki por a tuma lugá sin problemanan grandi. Pero naturalmente esaki no ta deskartá ku e sistema akí a eksigí hopi mas esfuerso di e dosente i studiantenan; sigui lèsnan den un klas ta i lo keda balioso.
DESAROYONAN
Apesar di e kantidat di reto, e desaroyonan no ta para ketu. For di aña 2006 ta organisá i brinda e estudio di LOFO ku un sierto regularidat na Boneiru. Na aña 2016 a hasi un traspaso pa siñamentu di forma kombiná (“blended”),loke ta nifiká ku denter di e estudio ta hasi un kombinashon di lès den klas i tambe tareanan di forma digital. Dosentenan kapasitá i kompetente na Boneiru ta duna e lèsnan. E desaroyo mas resien tak u na yanüari 2021 a lansa e relashon laboral ‘Práktika den e skol’, bou di e nòmber Kibrahacha. Denter di e relashon akí e estudio ta traha di forma estrecho ku algun skol básiko aki na Boneiru, ku e meta pa yuda fasilitá e konekshon entre e estudio i e profeshon. Di e manera akí por sigui mehorá tantu e kalidat di e estudio komo di e skolnan. E relashon laboral a keda implementá simultáneamente riba tur e tres islanan ABC.
PROSPEKSHON
Den luna di ougùstùs e studiantenan akí tabai sigui ku nan di terser aña di estudio. UoC-Boneiru tin intenshon pa start ku un grupo nobo di LOFO i tambe pa kuminsá ku e estudionan pa Dosente di idioma (Papiamentu, Hulandes, Ingles i Spañó), e kurso di Sertifikashon Pedagógiko “PG” (kapasitashon komo dosente pa persona ku un título di formashon superior (hbo). Mas aleu ta brinda diferente kurso kòrtiku.Pa mas informashon òf pregunta, por tuma kontakto ku Rosemarijn de Jong, kordinadó di UoC-Boneiru, na tel. 717-3152 òf rosemarijn.dejong@uoc.cw.


text:
Sr. Antoine Maduro durante su trayektorio den deporte a kumpli ku aktuashonnan meritorio tantu komo hungadó i dirigente atministrativo. Sr. Maduro tabata aktivo komo futbolista di aña 1925 te 1941 komo miembro di e klupnan Trappers i S.U.B.T. ,di 1941 te 1950 sr.Maduro a keda aktivo komo veterano. Su ekselente kualidatnan komo linksbèk a dun’é oportunidat pa defendé e kolónan di Kòrsou den selekshon, kaminda tambe sr. Maduro a fungi komo kapitan. Komo entrenadó i tambe sr. Maduro a sobresalí i fuera di a entrená tantu Trappers komo S.U.B.T. sr. Maduro a haña e privilegio pa entrená nos selekshon nashonal ku a partisipá den weganan Internashonal di 1950 te 1953, na entre otro Finlandia, Guatemala i Costa Rica.
Komo dirigente sr. Maduro tabata fundadó di tantu Trappers komo S.U.B.T. kaminda el a okupá vários funshon den direktiva.
Di 1932 te 1946 Sr. Maduro tabata miembro di C.V.B.”(Curacaose Voetbal Bond)” den funshon di sekretario i tambe “kompetitieleider” Kosnan grandi ku sr. Maduro a realisá sin duda ta e konstrukshon di loke a bira awe e Stadion di S.U.B.T. Sin ningun fondo finansiero nan a disidí pa tuma e kurashi pa bai kumpra e tereno na Kustbatterij i despues ku e doño di tereno a bai di akuerdo pa bende e tereno na rason di Fl.1.00 pa meter kuadrá, nan a organisá algun loteria pa por a kumpra e tereno na 1948.Tambe mester menshoná ku riba inisiativa di sr. Maduro, S.V. Trappers a bira e promé klup di futbòl ku a kumpra un reglamentu di futbòl serka K.N.V.B. “Koninklijke Nederlands Voetbal Bond”.
Imaginá bo ku ni C.V.B. (“Curaçaose Voetbal Bond”) mes no tabatin un reglamentu ofishal ainda e tempu ei. Na 1938 huntu ku sres.nan Corasol i Lodowika, Antoine Maduro a tradusí e buki di reglamentu di futbòl na papiamentu. Dia 1 di yüni 1952 sr. Antoine Maduro a tuma e desishon pa retirá for di deporte di futbòl i e tempu ei tambe komo dirigente di S.U.B.T.
Antoine Maduro:
A risibi e sigiente premio i kondekorashonnan:
* Emacipatie Prijs na 1969
* Apostolicam Benedictionem na 1977
* Premio Pierre Lauffer Chapi di Plata na 1982
* Personahe di Aña na 1983
* Doctor Honoris Causa (Universiteit van de
* Nederlandse Antillen) na 1984
* Officier in de Orde van Oranje Nassau.
Dia 25 yüni 1997 a drenta e lamentabel notisia ku Antoine a fayesé.


text:
Barranquilla2018News
Natacion a sigi na Compleho Acuatico
Patrick y Anahi a competi den diferente disciplina
Compleho Acuatico Eduardo Movilla un biaha mas tabata cla pa e landadornan di e Weganan Centroamericano y del Caribe awenochi. Di Aruba a participa Patrick Groters y Anahi Schreuders den diferente disciplina.
Patrick tabata prome den e B Finale den 100m lomba, caminda ta logra un tempo di 56.92 seconde, cu tabata e 2do lugar cual porcierto ta un record nacional di Aruba. Anahi a mira accion algun rato despues den e final di 50m pecho. E ta termina na di seis lugar den e competencia cu un tempo di 33.33 seconde.
Mester menciona cu Anahi den e fase preliminar mainta a logra un tempo di 32.98 seconde cual ta un record nacional di Aruba.


text:
Akreditá dor di CAN Curaçao.
Webinar akreditá
“Konsehero den Adikshon”
Dirigí na profeshonalnan médiko
Durashon: 4 seshon online
Dianan: 13, 14, 15 i 16 di sèptèmber 2021
Orario: 17:30 - 20:30 (orario di Kòrsou)
Idioma: Papiamentu, hulandes i spañó
Dikon ta importante pa bo partisipá
- Enrikesé bo konosementu komo profeshonal médiko riba e tereno di adikshon en general alabes aspektonan médiko-sikiátriko, familiar i spiritual.
- Desaroyá mas kompetensia na nivel kognitivo, étiko i afektivo ku ta pèrmití bo konsehá i yuda personanan ku ta den algún fase di e enfermedat di adikshon.
- Forma bo komo konsehero den adikshon ku un vishon integral den e atenshon na e kliente ku ta den un situashon di adikshon.
- Reforsá kolaborashon di trabou entre abo komo profeshonal médiko i FMA.
- Pa huntu sostené e proseso pa yega na rekonosé adikshon komo malesa aki na Kòrsou.
13 di sèptèmber 2021
(papiamentu + hulandes)
- Introdukshon di e webinar
- Informashon General di FMA
- Adikshon na medisina
- ‘Benzodiazepinen’
- ‘Receptoren’
- ‘Opiaatantagonisten en Opiaatonthouding’
- ‘Terugvalpreventie’
- ‘Bijwerking en Contra-indicaties’
14 di sèptèmber 2021
(papiamentu + spañó)
- Adikshon
- Droga; legal i ilegal
- Síndrome di apstinensia
- Via di atministrashon
- Identifikashon di e droganan ku ta produsí e enfermedat di adikshon
15 di sèptèmber 2021
(papiamentu + spañó)
- Malesa mental i Droga
- Trastorno mental endusí dor di droga
- Tratamentu Biológiko, Sikológiko, Sosial
16 di sèptèmber 2021
(papiamentu + spañó)
- Neurotransmisor den e proseso di adikshon
- Reseptor
- Neurobiologia
- Komportashon adiktivo
- Dependensia síkiko i físiko
- Interpretashon di e komportashon di e kliente
Sprekers
Ali Ayubi
Mercedes Grullon
Arjen Neven
Verda Betrian
Sonaly Diaz
BASIKO
Nafl.
125,-
Pakete “básiko” ta inkluí:
- Live streaming tur 4 dia
- Handouts di Powerpoint digital di tur 4 dia
REGISTRÁ AKI
PREMIUM
Nafl.
135,-
Pakete “premium” ta inkluí:
- Live streaming tur 4 dia
- Handouts di Powerpoint digital di tur 4 dia
- Video di tur 4 dia di webinar disponibel pa 1 siman (18 – 25 di sèptèmber 2021)
REGISTRÁ AKI
EKSKLUSIVO
Nafl.
140,-
Pakete “eksklusivo” ta inkluí:
- Live streaming tur 4 dia
- Handouts di Powerpoint digital di tur 4 dia
- Video di tur 4 dia di webinar pa semper


text:
E Ofisina di Maneho di Atministrashon ta bou di guia direkto di e hefe di e Ofisina di Maneho di Atministrashon. E Ofisina di Maneho di Atministrashon ta enkargá ku ehekushon di i konsulta tokante e maneho di atministrashon operashonal di e Sektor. E maneho di atministrashon ta konserní e areanan di atenshon personal & organisashon, ICT, finansa, komunikashon, prosesonan, asuntunan di ubikashon i fasilitario i sosten sekretarial-atministrativo. E Ofisina di Maneho di Atministrashon ta suministrá e siguiente produktonan i servisionan:
Kompetensianan maneho di atministrashon i tim di ehekushon Labor
Trahadonan den e tim di ehekushon tin afinidat ku maneho i ku ehekushon di manera ku por hasi e tradukshon di maneho pa ehekushon bon. Mesun importante ta e abilidatnan di komunikashon ku e kolaboradonan den e tim aki ta posee. Komunikashon ku fèlt i mantenshon di relashonnan ta aktividatnan prinsipal di e tim. Banda di esei ta konta ku den e tim tin profeshonalidat riba tereno di finansa i finansiamentu.
Informashon integral relatá na servisionan di Maneho di Atministrashon i tim di ehekushon Labor
Aanvragen Tewerkstellingsvergunning (nl)
Vereistenlijst bij een versnelde procedure voor een tewerkstellingsvergunning (nl)
Vereistenlijst bij een verlengingsaanvraag voor een tewerkstellingsvergunning (nl)
Vereistenlijst bij een eerste aanvraag voor een tewerkstellingsvergunning (nl)
Aanvragen Ontslagvergunning (nl)
Ordenanza para la inscripción de empleados (sp)
Kosteloze Rechtskundige Bijstand (nl)
Dokumento rekerí pa saka un buki di trabou (pap)
Bezwaarschrift Tewerkstellingsvergunning (nl)
Registrashon di kompania (pap)
Bedrijvenregistratie (nl)
The Registration of Companies (en)
Anrejistreman yon konpayi (kreyol)
Arbeidsregeling: Basiswetten (nl)
Klachten (nl)
Landsverordening tot Inschrijving Arbeidskrachten (nl)


text:
ORANJESTAD – Parlamentario Sue-Ann Ras (MEP) a tuma su retiro. Motibo ta e noticia di Ret Karibense. E medio a hay’e riba Netflix durante IPKO, un reunion parlamentario importante.
Den un mensahe graba e ta admiti cu su comportacion tabata bergonsoso. No solamente pa su mes sino su famia y sostenedonan tambe cu a hinca nan confiansa den dje. E tambe ta bisa cu locual el a haci y e decision cu el a tuma na e momento ey, e no por keda sin tuma su responsabilidad. Ras ta bisa cu el a haci’e sin pensa y asina mester carga e consecuencianan awor y tuma su responsabilidad. For di su curason profundo e tambe kier pidi su disculpa.
Asina den un par di minuut su carera, unda el a yega despues di traha duro desde edad jong, ta destrui. E ta spera si cu esaki tambe ta un ‘wake-up call’ pa parlamentarionan con nan mester comporta den future ora nan a comete un eror.
Prome minister y lider di MEP, Evelyn Wever-Croes, ta bisa cu e partido ainda ta den deliberacon ken lo tuma over e asiento di Ras. E ta haya cu Ras a tuma e decision corecto unda ta mustra integridad cu pa hopi tempo no a mira den politica.
‘Ras no mester a tuma su retiro’ – Ady Thijsen, presidente di parlamento
Presidente di parlamento Ady Thijsen (MEP) kende tambe tabata e lider di e delegacion parlamentario durante e incidente na Eerste Kamer, ta acusa e periodista kende a trece e noticia di traha inetico. “E mester a bin cerca mi como cu ami tabata e lider di delegacion. Ami tabata responsabel.” Sinembargo Thijsen no ta haya cu e mes por a acerca e periodista despues e publicacion pa duna su comentario.
Ademas e no ta haya cu Ras mester a tuma su retiro.”Locual el a haci no tabata bon, sin duda. Pero su retiro no ta husto.” Noticianan manera esaki segun e, tin consecuencia grave pa parlamentarionan. “E presion riba e parlamentarionan ta bira grandi como hende lo uz’e tambe riba Facebook. Eora no ta Netflix e ta wak, sino porno, tur cos nan lo traha di dje. Bo ta pensa esey ta fair?” Pero Thijsen no ta sinti cu ta bale la pena pa bay tras di e hendenan cu ta bin cu noticia falso asina.


text:
Tag Archives: MiPensioen
Interupcion di Servicio Sistemanan di SVb
En conexion cu mantencion riba nos sistemanan, tur servicio online di SVb lo wordo interumpi riba: Diahuebs 8 juli 2021, entrante 3:00 PM. Despues di 3:00 PM nos sistemanan di Webportaal, AO Online, MiSVb y MiPensioen no por wordo habri pa algun ora di mantencion. Nos ta ofrece nos disculpa pa cualkier inconveniencia cu esaki… Mas Informacion
Interupcion di Servicio Sistemanan di SVb
En conexion cu mantencion riba nos sistema di IT, tur servicio online di SVb lo wordo interumpi riba: Dialuna 19 april 2020; di 12:15 PM pa 12:45 PM. Durante e oranan aki nos sistemanan di Webportaal, MiSVb y MiPensioen no por wordo habri. Nos ta ofrece nos disculpa pa cualkier inconveniencia cu esaki por causa.
Interupcion di Servicio Sistemanan di SVb
En conexion cu mantencion riba nos sistema di IT, tur servicio online di SVb lo wordo interumpi riba: Diabierna 9 april 2020; di 5:00 PM. E trabaonan di mantencion lo dura 24 ora. Durante e oranan aki nos sistemanan di Webportaal, MiSVb y MiPensioen no por wordo habri. Nos ta ofrece nos disculpa pa cualkier… Mas Informacion
Interupcion di Servicio Sistemanan di SVb
En conexion cu mantencion riba nos sistema di IT, tur servicio online di SVb lo wordo interumpi riba: Diabierna 6 november 2020; di 3:30 PM pa 6:30 PM Durante e oranan aki nos sistemanan di Webportaal, MiSVb y MiPensioen no por wordo habri. Nos ta ofrece nos disculpa pa cualkier inconveniencia cu esaki por causa.
Interupcion di Servicio Sistemanan di SVb
En conexion cu mantencion riba nos sistema di IT, tur servicio online di SVb lo wordo interumpi riba: Diasabra 10 october 2020; di 11:30 AM pa 4:00 PM Durante e oranan aki nos sistemanan di Webportaal, MiSVb y MiPensioen no por wordo habri. Nos ta ofrece nos disculpa pa cualkier inconveniencia cu esaki por causa.
Interupcion di Servicio Sistemanan di SVb
En conexion cu mantencion riba nos sistema di IT, tur servicio online di SVb lo wordo interumpi riba: Diahuebs 30 juli 2020; di 5:00 PM pa 7:00 PM Durante e 2 oranan aki nos sistemanan di Webportaal, MiSVb y MiPensioen no por wordo habri. Nos ta ofrece nos disculpa pa cualkier inconveniencia cu esaki por… Mas Informacion
Conexion di Funeraria riba MiPensioen di SVb
Banco di Seguro Social Aruba SVb tin un otro primicia unda cu entrante prome di september 2019 tur funeraria na Aruba por maneha nan propio cuenta via e portal di SVb MiPensioen. Funerarianan ta duna servicio na famia di pensionadonan cu fayece kende mester atende cu entiero den momento di tristesa. Parti di e servicio… Mas Informacion
Video cu Instruccion pa Aplica pa Pensioen Online
Pa por entrega bo peticion pa pensioen di AOV Online, mester haci uso di MiPensioen, e servicio digital di SVb pa tur pensionado. Den e video aki por wak con pa registra y asina entrega bo peticion online pa bo pensioen. [huge_it_videogallery id=”5″] Pa wak e video full habri primi riba e ‘full screen icon’… Mas Informacion
SVb ta Sigui Inova su Servicio pa e Pensionado
Diahuebs mainta Banco di Seguro Social Aruba SVb a presenta su servicio nobo pa e pensionado. Den un conferencia di prensa ir. Edwin Jacobs director conhuntamente cu Luis Tromp hefe di Departamento di Pensioen a presenta un servicio nobo cu a drenta na vigor for di awe prome di juni. SVb ta pensa riba con por brinda un miho servicio na su clientenan. Awor e persona cu yega na edad pa cobra su pensioen di AOV, por haci su peticion online.
Pensioen di biehes (Algemene Ouderdomsverzekering of AOV) ta un seguro social cu ta cubri e consecuencianan financiero di biehes. E asegurado tin derecho riba pensioen entrante e luna despues di e fecha riba cual e ta yega su edad di pensioen. Entrante 1 di januari 2017 e edad di pensioen ta 61,5 aña. Tur persona naci entre 1 di januari y 30 di juni 1956 por aplica 3 luna prome cu e yega su edad di pensioen. Cada aña e edad di pensioen lo sigui subi cu 6 luna te cu 1 di januari 2024 ora e edad di pensioen lo bira 65 aña.
Pa un persona por ricibi e pensioen di biehes e mester haci su peticion na SVb. Awor e peticion por bay di manera digital via MiPensioen. Riba nos website por yega riba e portal di MiPensioen, e programa mes lo guia e futuro pensionado kico pa yena riba cada pagina. Ta importante pa tene na cuenta cu mester tin un email adres activo pa por registra como usuario di e portal di SVb. Pa facilita e proceso di peticion SVb a traha un video di instruccion cu lo ta riba riba e website www.svbaruba.org for di dialuna proximo 5 di juni 20. E video aki ta splica e proceo paso pa paso. Sra Agnes Arends tabata e prome futuro pensionado cu a bay on line y a haci su peticion pa su pensioen di AOV.
Aplicando online pa e Pensioen di AOV e pensionado no mester yega personalmente na oficina di Pensioen ya cu despues di haci su peticion via e portal, e proceso lo sigui automaticamente. E usuario lo por sigui via di e pagina principal con leuw e proceso di su aplicacion ta. Aplicando via di e portal di Pensioen ta facil, e proceso lo cana mas lihe y ta sigur un trankilidad pa e futuro pensionado cu no lo tin mester di sinta warda pa wordo atendi. E servicio nobo aki ta facilita e persona cu ta biba den exterior tambe pa e por haci su peticion digital. Como servicio adicional, na oficina di Pensioen den Vondellaan, a instala computer specialmente pa e pensionado por registra y tambe haci peticion di su pensioen on line.
Banda di haci e peticion pa e pensioen di AOV tambe e pensionado por print diferente documento manera jaaropgaaf, inkomensverklaring, herziening mutatie y toelichting AOV.
Di e forma aki SVb Aruba kier sigui inova y brinda e miho servicio posibel na tur pensionado y futuro pensionado nan na Aruba y rond mundo.
Download Jaaropgaaf cu MiPensioen
Banco di Seguro Social Aruba SVb ta invita tur pensionado pa download su jaaropgaaf mediante e servicio di MiPensioen. Registra pa MiPensioen cu bo number di AOV of AWW y un emailadres valido. Pensionadonan cu a registra caba por download e jaaropgave 2015 libremente for di MiPensioen. Por registra of habri MiPensioen akinan: https://pensioenen.svbaruba.org/Account/Login. Den… Mas Informacion


text:
On the 6th of October 2021, Curaçao’s Pioneers Talent Pool Ban Topa was organized and was powered by Kolektivo Curaçao and CuraDAI, at Beyglz. It was a gathering of Pioneros, CuraDAI Merchants and Kolektivo grants applicants. Kolektivo is a group of young...
Fundashon Alton Paas ta hopi gradesido ku den un grupo chiki di personanan por a lansa su reportahe sosial di aña 2020. Djamars último na e lokalidat di ehersisio AP Center tabata tin e lansamentu di e dokumento ku ta ilustrá e impakto di tur e sosten ku Fundashon...
For 2016 Fundashon Alton Paas ta situa na Winkel centrum colon. Esei a trese e reto di parkeer spesial pa e klientenan ku ta bin train na AP Center. Ta klientenan ku ta huza rolstul i ku difikultad di kana. A logra via e maneho di colon pa aloka 4 parkeerplaats...
Un di e balornan klave di Fundashon Alton Paas ta solushon. Tur kos ta un reto ku tin su solushon p’e. Ku e pensamentu ei Fundashon Alton Paas a start e proseso pa por fasilitá klientenan ku ta hasi uso di entre otro AP Center i Wheelee. Mayoria kliente ku ta hasi uso...
Since the start of our membership program at our facility in Colon we have grown. Each growth comes with new responsibilities. So, to address the demand we have managed to add a special equipment to our facility with the help of Curaçao Lions Club. The Motomed...
E epidemia ku nos ta pasando aden a trese hopi reto pa tur hende. Manera ya indiká, e reto ei den hopi kaso ta dòbel pa e personanan ku tin un desabilidat i tambe ku ta dependé di otronan pa nan por biba. Pesei Fundashon Alton Paas ta konsiente ku kada dia òf siman ku...


text:
Durante e ultimo simannan di bishita di cas pa cas, candidato y campañadornan di MEP ta haya tende di esnan cu no a nace aki y en especial e Latinonan cu nan ta hopi disgusta ya cu segun nan ta MEP supuestamente lo a pone como condicion cu e inmigrantenan bibando na Aruba mester por domina y pasa examen den e idioma Hulandes na momento cu nan kier bin na remarke pa obtene e nacionalidad Hulandes.
Promesa falso
Sin duda cu e informacion aki a sali for di seno di AVP y cual informacion ta uno falso y mentiroso. Si bay un rato den historia, un y tur por corda ainda con durante campaña di eleccion 2009, partido AVP a priminti paspoort na tur ciudadano cu a bin pa yuda aporta na e economia di Aruba y particularmente e Latinonan. Sinembargo asina AVP a drenta gobierno na final di 2009 nan a dal tur e Latino y otro inmigrantenan un puñal den lomba door di bay di acuerdo pa exigi dominio di e idioma Hulandes pa por logra haya paspoort di Reino.
Buelta sorpresivo
Hecho ta cu durante gobernacion di MEP di 2001 pa 2009, e idioma cu e inmigrantenan mester domina pa por haya paspoort di Reino Hulandes tabata Hulandes y/of Fries pa Hulanda, Papiamento pa Aruba, Boneiro y Corsou (ABC) y Ingles pa e Islanan Riba. Na 2003 Ministro di Husticia Hulandes Hirsch Ballin a propone cu esnan cu kier obtene e nacionalidad Hulandes mester domina e idioma Hulandes tambe banda di Papiamento, pero e ex-Minister di Husticia di MEP, Rudy Croes a insisti cu na Aruba ta solamente dominio di e idioma Papiamento ta valido. Y e insistencia di e minister aki a keda te cu oktober 2009, ora cu el a baha como minister. Sinembargo na momento cu AVP a drenta gobernacion na final di 2009, henter e panorama a haya un buelta sorpresivo pa loke ta e asunto di paspoort di Reino Hulandes.
Decision di Conseho di Ministro di Reino
Pa comproba cu ta AVP a sucumbi pa presion di Hulanda y a bay di acuerdo cu e inmigrantenan mester domina Hulandes pa obtene pasapooort, partido MEP ta trece padilanti un comunicado di prensa di gobierno Hulandes di dia 16 di september 2011 titula “Rijksministerraad akkoord met aanscherping eisen voor Nederlandse nationaliteit”, den cual ta para entre otro “Het spreken van de Nederlandse taal is een belangrijke voorwaarde om in Nederland mee te kunnen doen. De naturalisatieprocedure voorziet in een taaltoets voor optanten (die het recht hebben het Nederlanderschap door optie te verkrijgen)”. Hecho ta cu e decision aki a ser tuma den Conseho di Ministro di Reino, caminda e Minister Plenipotenciario di Aruba, sr. Abath di AVP tambe a forma parti di e conseho aki.
Derecho riba paspoort
Ta p’esey partido MEP ta haya hopi condenabel e noticia falso y mentiroso cu politiconan di AVP ta plamando bao di ciudadanonan Latino. Partido MEP ta di conviccion cu no por trata nos ciudadanonan en general, pero muy en particular nos ciudadanonan di descendencia Latino dje forma aki. Derecho di un ciudadano pa paspoort ta representa añanan acumulativo di dedicacion y trabao impecable y di un comportacion ehemplar cu ta haci e ciudadano uno digno pa carga e nacionalidad Hulandes. E derecho aki a ser haci imposibel door di AVP, door di exigi Hulandes como idioma di examen pa logra ciudadania di Reino Hulandes. Y pa tapa nan fracaso, awor manera gran cobarde nan ta tira tur culpa riba partido MEP. Aki ta valido e dicho pa partido AVP: “Scucha mi palabranan bunita, pero no wak mi hechonan mahos”.